
PROLOGI

“Siirtojoukot, tässä Punainen Skorpioni, kuuntelen.”

Radion tangentti päästi metallisen naksahduksen. Kaiutin toisti hentoisen kohahduksen ääniaaltojen vapautuessa vastapuolen radistin käyttöön. Jakubin katse kohosi taajuusvalitsimesta Millien taustapeiliin. Toistaiseksi se näytti ainoastaan iltahämärään laskeutuvaa joutomaan metsää peilin kromisesta kehyksestä toiseen. Vielä auton takaa eivät kajastaneet jahtaavan ajoneuvon valojen pimeyttä leikkaavat keilat. Aarniometsä ympärillä pysytteli sekin täysin liikkeettömänä. Sen äänimaisema oli eleetön ja rauhallinen. Alkuyöisen metsän äänettömyys jätti auditiivisen estradin yksinoikeudella tuon yön äänistä suvereeneimmalle: ikuisuuksia sitten valmistetun Fordin V8-moottorille. Rauhallisen tyhjäkäynnin hörpötykseen yhdistyi silloin tällöin kuuluva naksahdus, kun rosteripakosarja jäähtyi viileässä kesäillassa.

Mistään ei kantautunut ylimääräisiä ääniä. Peilissä ei näkynyt horisontin puurajaa leikkaavia valokiiloja.

Ainakaan vielä.

Se oli hyvä, mutta toisaalta myös ongelma.

“Helvetti, missä ne oikein kuppaa?” Jakub ärähti ja tarttui uudelleen radion mikrofoniin: “Siirtojoukot, tässä Punainen Skorpioni, kuuleeko siellä kukaan?”

Hän tiesi kyllä varmistaneensa asian jo ainakin viisi kertaa, mutta kääntyi silti jälleen kerran kohti Millien diagnostiikkapaneelia. Edelleen merkkivalot kertoivat sen täsmälleen saman tarinan kuin kaikilla edellisilläkin kerroilla. Hänen pitäisi nököttää keskellä valkoista aluetta ja koska lähin ekskluusioalue oli jäänyt taakse jo kilometrejä sitten, kaiken pitäisi olla kunnossa. Tässä syrjäisessä joutomaan kolkassa säteilytason ei pitäisi merkittävästi häiritä radioliikennettä, mutta siitä huolimatta huoltojoukkojen radisti tuntui leikkivän kuurupiiloa staattisen häiriökohinan takana.

Jakub odotti vajaat puoli minuuttia, silmät tiukasti taustapeilissä ja korvat herkkinä kuulostelemassa avonaisesta sivuikkunasta kantautuvia korven ääniä. Keskimääräistä tiukemmasta korvienhöristelystä huolimattakaan mitään ei kuulunut. Ei tässä autiossa maailmassa. Ainoastaan yksinäinen huuhkaja huhuili jossakin ja sitten senkin ääni peittyi tyhjäkäynnin taustamurinan alle.

Pakosarja naksahti tavallista kuuluvammin.

Hiljaista siis oli, mutta kuinkahan kauan sitäkin riemua sitten riittäisi?

Valitettavasti ääniaallot radiotaajuuksilla olivat aivan yhtä kuolleet kuin metsä Jakubin ja Millien ympärillä.

Jakub tarttui taas radion mikrofoniin.

“Siirtojoukot, vastatkaa nyt! Tässä on vähän hätä kädessä, minulla on lasti kyydissä, rosvo perässä eikä yhtään ammusta - - “

“Siirtojoukot kuulee, Punainen Skorpioni”, radio vihlaisi katkaisten Jakubin lauseen keskeltä. “Tässä on nyt vähän ongelmaa. Läskipää-Toma lähtee sinun suuntaan, muille autoille on tiedotettu, mutta kukaan ei ole kovin lähellä. Enempää ei juuri nyt liikene. Onnea matkaan.”

“Vittu!” Jakub kirosi ja paiskasi mikrofonin johtoineen päivineen Millien apukuskin jalkatilaan. Kapula kolahti vihaisesti paljasta tulipeltiä vasten ja hinautui sitten käppyräjohtonsa kiskomana hieman takaisinpäin.

Läskipää-Tomasta ei olisi ratkaisemaan Jakubin kiperää tilannetta. Tämä oli aurankuljettaja, joka ei ikinä pärjäisi taistelukosketuksessa. Ja juuri sillä hetkellä Jakub olisi tarvinnut avukseen pari nopeaa hyökkäysvaunua - mielellään panssaroituina, mutta ilmankin olisi käynyt. Ainakin ihan mitä vain muuta kuin Läskipää-Toman jättimäisen maastokuorma-auton, josta ei olisi uhkaa kenellekään muulle kuin metsän hömötiaisten pikkuruisille keuhkoille. Toma voisi korkeintaan raahata hänen hiiltyneen ruumiinsa ja Millien palaneen raunion takaisin Linnakkeeseen jonnekin päin Prahan muistojen katuja.

“Mitäs tuumaat, tyttö?” Jakub kysyi Millieltä. “Onko onni myötä?”

Millie ei tietenkään vastannut. Jos siis Fordin 427 kuutiotuuman kahdeksansylinterisen tasaista, kiirehtimätöntä tyhjäkäyntiä ei osannut pitää vastauksena. Mitä se tietyllä tavalla kyllä oli, kyllähän Jakub nyt autonsa tunsi.

“Sitähän minäkin, tarttee vissiin - -”

Siinä samassa metsän pimeys väistyi kertalaakista. Kapean, lähes umpeen kasvaneen metsäautotien mutkan takaa kaarsi esiin se, jota Jakub oli koko ajan odottanut - ja pelännyt.

Ajovalot.

Hänen vainoojansa oli löytänyt hänet.

“Ja sitten mentiin!”

---

Jakub painoi kaasua ensin varovasti, sillä Millien moottorin väännöllä oli paha tapa kaivaa vetävät pyörät maan sisään, mikäli sille antoi pienenkin mahdollisuuden. Fordin väkivahva kone nosti kierroksia yskimättä ja heti, kun Jakub sai vaunuunsa edes jonkin verran liikettä, hän uskalsi painaa kaasun syvemmälle. Millien perä irtosi saman tien ja haki pitoa rauhallisella heiluriliikkeellä vasemmalta oikealle. Tien hiekkaisella ja osin karikkeisella pinnalla sellainen oli täysin odotettavaa, eikä hämmästyttänyt Jakubia pienimmässäkään määrin. Hän oli tuntenut Millien koko ikänsä, eikä mikään mitä auto teki, varsinaisesti enää yllättänyt häntä.

Mutta ajovalot lähestyivät.

Ja ne tulivat kovaa.

Jakub vilkaisi taustapeiliin ja täsmälleen tuolla hetkellä ajovalojen yläpuolella - suunnilleen siellä, missä takaa-ajavan auton katto sijaitsi - välähti kirkas valosalamoiden sarja. Ja käytännössä välittömästi Jakub kuuli, kuinka Millien panssaroidusta takakontista kilisi sarja kimmokkeita vasemmalle ja oikealle. Vaikka Jakub kuuli jo äänestä, että takana tulevaan autoon oli asennettu ikuisuuden vanha ShVAK-tykki jostakin universumin alkuräjähdyksen tienoilta, sen kaksikymmentämillisten kuulien ropina sai vaistomaisesti painumaan syvemmälle penkissä. Panssarointia tai ei, niin ei sellainen ropina tuntunut kai koskaan erityisen kivalta. Erityisen vähän se huvittaisi, jos joku onnekas kuula sattuisi löytämään reitin läpi Millien peräpanssaroinnin hitsaussaumojen.

“Helvetti!” Jakub mutisi ja painoi kaasua syvemmälle.

Millien jo kertaalleen rauhoittunut perä haki sorapinnalla uudelleen pitoa. Sitten heijaus lakkasi, kun vauhti nousi toiselle sadalle. Näppärällä sormiotteella Jakub haki nelosvaihteen silmään lähestulkoon kaasua nostamatta. Samaan aikaan peräpeilissä takaa-ajaja antoi tykkinsä laulaa ja uusi sarja ropisi auton perään - tuottamatta edelleenkään sen suurempaa vahinkoa. Maalipintaan luodit kyllä jättäisivät ikävän jäljen. Ja jonkun nekin olisi taas paikattava.

“Minä niin tiesin tämän, enkös vain?” Jakub mutisi. “Minä vittu soikoon tiesin, että tästä tulee sanomista. Minä sanoin Leville, ettei pitäisi hakea näin pitkältä näin myöhään. Että sana kiirii ja aurinko ehtii laskea. Mutta perkele, kun ihmisen pitää olla ahne.”

Ja vaikka nyt Jakub kirosikin itseään, hän oli itselleen myös armollinen. Hän ymmärsi Levin (ja tietyssä määrin oman itsensäkin) ajatuksenjuoksua. Raha ratkaisi ja tästä keikasta oli luvattu hyvät hillot. Korunoiden kilinä sai useimmat vastaväitteet vaimenemaan - silloinkin, kun olisi ollut viisasta vielä harkita hetki.

Mutta nämä filosofiset pohdinnat oli syytä jättää toiselle päivälle. Takana kiirehtivä bandiitti haistoi epäilemättä veren ja koska Millien panssarointi tekisi kaukaa ammuttujen sarjojen ropsimisen koko lailla turhaksi, tällä oli kaiketi vakaana aikomuksenaan saada kanuunan ammukset lähetettyä matkalleen lähempää. Silloin niiden iskuvoimasta olisi vielä enemmän jäljellä, jolloin onnekas osuma saattaisi porata itsensä Jakubin kannalta aivan väärään paikkaan.

Painaessaan kaasua ja yrittäessään pitää Millien tiukasti kiinni metsäautotien karikkeisessa pinnassa, Jakub koetti paikantaa omaa sijaintiaan. Hän muisti repineensä takaa-ajajaan etäisyyttä jossakin määrin asfaltoidulla päätiellä, kääntyneensä sitten kapeammalle ajouralle metsään ja kääntyilleensä vasemmalle ja oikealle niin pitkään, että ajovalot hänen takaansa olivat hävinneet. Joten… missä päin hän oikeastaan olikaan ja missä päin oli Linnake? Praha oli tällä haavaa hänen ainoa toiveensa, sillä näillä synkillä sydänmailla ei tavanomaisesti seikkaillut edes kaukosuojapartioita ja radion puheista päätellen siirtojoukkojen muut kuskitkin tuntuivat vaihteeksi neppailevan kiveksiään jossakin ihan muilla mailla.

Uusi sarja ropisi ilmoille ja jo pikatykin äänestä Jakub kuuli, että nyt sarja lähti entistä lähempää. Bandiitin tähtäys oli kuitenkin huono, sillä sarja suhisi Millien oikean kyljen sivuitse. Kimmeltävät valojuovat ropisivat männikköön ojan toisella puolella ja siellä niiden ainoaksi tuhoksi rajoittui yksi keskipaksu, puolilaho runko. Harmi kyllä, mänty lähti kaatumaan poispäin tiestä sen sijasta, että olisi katkaissut tien Jakubin takaa, eikä sekään siis auttanut Jakubin pakoa tippaakaan.

Takana tulevan pirulaisen tähtäystä vaikeuttaakseen Jakub alkoi mutkitella vasemmalle ja oikealle koko kapean tien leveydeltä. Samalla hän yritti katseellaan paikantaa, mistä ihmeestä auringon viimeinen kehrä oikein kajastaisi. Sen perusteella hän voisi päätellä, mistä länsi löytyisi. Hänen oli pyrittävä pitämään auringonlaskun värjäämä taivaanranta oikealla puolellaan, koska silloin kokka osoittaisi kohti etelää ja kohti Linnaketta.

Samassa hiekkatie kääntyi loivasti vasemmalle ja kääntäessään rattia Jakub tunsi, kuinka väkivahva Fordin kone potkaisi takarenkaat irti alkaen puskea Millietä sivuttain. Hän hellitti kaasua hieman - ei paljoa, sen verran vain, että isovarvas oikeni - ja saman tien Millie nappasi peränsä uudelleen kiinni ja luisto oikeni. Takaa-ajaja ampui ilmoille uuden sarjan, mutta se kimmahteli tehottomasti peräpanssariin.

“Et saatana viitsisi rikkoa sitä maalipintaa” Jakub mutisi. Hän oli vasta viime viikolla maalauttanut koko auton kauttaaltaan uudelleen kirkuvan punaiseksi. Läskipää-Toma ja Vittu-Sergei olivat aukoneet päätään koko hankkeen ajan ja kyseenalaistaneet koko homman mielekkyyden varsin graafisella tavalla (erityisesti Vittu-Sergei, joka oli ansainnut liikanimensä hyvästä syystä, eikä tuo syy liittynyt todellakaan hänen menestykseensä naisten kanssa). Sergein mukaan oli rahanhukkaa maalauttaa keruuvaunua, koska niitä kuitenkin ammuttaisiin, kolhittaisiin, rikottaisiin ja tuhottaisiin joutomaalla lähestulkoon päivittäin.

“Mutta ei Millietä”, Jakub oli tuolloin sanonut ja jatkanut Millien maalaamista spraypurkkien ja pienen kynsilakkasiveltimen avulla.

Ja hieno autosta oli taas tullutkin - kuin uusi.

Mutta se oli ollut silloin, tuona kauniina ja turvallisena päivänä Linnakkeen muurien sisäpuolella ja nyt tilanne oli toinen. Vaarallisemmassa nykyhetkessä tuo tuntematon persläpi puhkoi auton vastaviimeisteltyyn maalipintaan aivan uusia ilmastointireikiä. Aivan välittämättä siitä, kuinka ikävä homma niiden reikien umpeen hitsaaminen taas olisi. Ja minkä ihmeen vuoksi?

Jakub käänsi katseensa takapenkille, jossa matkasi turvavöihin sidottuna kaksi isoa laatikkoa joitakin sähkömekaanisia komponentteja, joiden käyttötarkoitusta hän ei tiennyt eikä edes halunnut tietää. Ne hänen oli pitänyt noutaa Leville kahdensadan kilometrin päästä ja ne hän oli myös noutanut pahoista ennakkoaavistuksistaan välittämättä. Ilmeisesti joku jossakin oli kuitenkin vuotanut tiedon väärille tahoille ja nyt joku toinen jostakin oli innostunut lastista, josta Jakub ei sinällään olisi vähää välittänyt.

Mutta toimeksianto oli toimeksianto, ja niin vähän kuin Jakub noista muovin ja metallin seoksesta valmistetuista laitteista ymmärsikään, hän aikoisi pitää oman osuutensa diilistä ja toimittaa lastinsa Linnakkeeseen mitä kiireimmin. Jos siis vain Luoja ja Millie sallisivat.

Sarja kajahti taas ilmoille.

Ja bandiitti. Eipä unohdeta sitä perkelettä.

Olisi ollut kiva edes tietää, miksi tässä tilanteessa oltiin? Mikä noista valkoharmaista, muovisista möhkäleistä teki niin haluttuja? Ne eivät olleet erityisen kalliin näköisiä eikä Jakub ymmärtänyt niistä muuta kuin, että ne liittyivät jotenkin sähköön ja siinä se sitten olikin.

Yleensä Jakub ei tiennyt, koska kyseli ainoastaan rahan perään. Ja vielä harvemmin hänelle lastista mitään vapaaehtoisesti kerrottiinkaan. Eikä se yleensä haitannut häntä.

Muuta kuin sellaisilla hetkillä. Olisi ollut ihan kiva tietää, miksi oli juuri kuolemaisillaan.

Uusi sarja ropisi taas takakontin panssariin ja muutama sivulle ajautunut myös takakontin panssarilasiin. Jakub erotti osumatyypit korvakuulolta. Teräkseen osuvat luodit päästivät osuessaan kovapintaisemman kilahduksen, kun taas panssarilasiosumat rusahtivat ilkeästi aivan kuin jään pinta askeleen alla. Samassa Millien perä haki taas sivulle, Jakub korjasi luiston kaasuvarvastaan hellittämällä ja heti, kun auto asettui, hän painoi kaasun entistä syvempään. Edessä nimittäin näkyi pieni suoranpätkä. Ikävä kyllä, sen toisessa laidassa kajasti neulansilmämutka vasempaan. Mutkan jälkeen tie lähti nousemaan kohti kukkulaa, joten todennäköisesti neulansilmiä olisi lähitienoilla tuhka tiheään. Ja se tiesi huonoa Millien kaltaiselle raskaalle sotaratsulle, joka joutui ottamaan mittaa huomattavasti kevytrakenteisempaa hyökkäysvaunua vastaan täydessä lastissa. Takaa kohti rynnivä pikkupiru saattaisi hyvinkin kuroa hänet kiinni mutkien aikana.

No, sille ei nyt voisi mitään.

Onneksi suoralla Millie oli aivan omaa luokkaansa ja niinpä auton nopeus kohosi taas pitkälle päälle toisen sadan. Vainolaisen valot alkoivat jäämään ja bandiitti lakkasi ampumasta. Silti Jakub tiesi sellaisen onnen vain väliaikaiseksi. Neulansilmämutka lähestyi ja vaikka Jakub jätti jarrutuksen aivan viime tinkaan, hän tiesi, että auton kiepauttaminen satakahdeksankymmentä astetta ja vauhdin kerääminen ylös lähes nollasta ottaisi oman aikaansa.

Varsinkin, kun auto oli täynnä noita harmaita sähkömekaanisia härpäkkeitä, joita kai kontaktoreiksi nimitettiin.

Sitten oli aika keskittyä. Jakub siristi silmiään ja luki tien pinnan, etäisyyden ja mutkan tiukkuuden ja teki ratkaisunsa. Noin kahta sataa metriä ennen neulansilmää Jakub survaisi jarrun pohjaan. Millien keula sukelsi kolmisenkymmentä senttiä alemmas iskunvaimentimien painuessa kasaan samalla kun terästonnien massa siirtyi eturenkaiden varaan. Hyödyntäen keulan niiauksen luomaa painonsiirtymää Jakub käänsi ratin reippaasti vasemmalle ja antoi auton puskea renkaat lukossa miltei mutkaan saakka. Sen jälkeen hän pompautti jalan jarrulta kaasulle ja Fordin väkivahva moottori hoiti loput. Voimakkaasti keventynyt tonniluokan perä kiepahti keulan editse kuin ballerina ja niin Millie liikkui taas keula oikeaan suuntaan. Jakub hellitti kaasua, tunsi takarenkaiden löytävän pidon, ja sitten vauhti alkoi taas kasvaa.

Mutta siinä samassa ShVAK lauloi taas, sillä kertaa vasemman etukulman suunnasta. Luodit hakkasivat peltiin kuin nippu maailman äkäisimpiä peltikärpäsiä ja kyljen suunnasta niiden pysäyttämiseen ei ollut varattu paksuja teräslevyjä. Ehei - luodit ropisivat kevyempään panssariin ja tietty - sen läpäistyään suoraan konetilaan. Jossakin pirstaloitui lasi.

Millie ruopaisi sähäkästi ja lähti kapuamaan pitkin rinnettä. Jakub vilkaisi alemmalla tiellä neulansilmään kiitävää varjoa ja tunnisti siluetista auton mallin: vanha Barracudahan se siinä - oranssi tai kellertävän punainen, hämärässä oli vaikea nähdä - mutta aivan varmasti rosvoauto, ei todellakaan kukaan Linnakkeen sisältä.

Ei sillä, että hän olisi sitä epäillytkään. Keruukuskit eivät ampuneet toisiaan, sellaisesta päätyi hyvin pian itsekin köyden jatkoksi Vltavan varteen.

Jakub haki sormillaan isompaa vaihdetta silmään nostaen kaasua vaihteiden välissä vain hienokseltaan, juurikaan kytkintä käyttämättä. Se oli aivan tavanomainen ‘vaihteen lennätys silmään’, jota hän oli tehnyt tiukoissa paikoissa noin miljoona kertaa aikaisemmin. Mutta tuolla kerralla jokin meni toisin kuin tavallisesti: heti kun vaihteisto imaisi nelosen sisään, varoitussummeri kromisessa paneelissa surahti.

Salamana Jakubin katse siirtyi diagnostiikkatauluun, jonka kirkkaan vihreänä loistavaan valojen mereen oli ilmaantunut yksi ainokainen punainen valo.

Öljyn pinta.

“Voi helvetin perseen saatana”, Jakub kirosi kuin Sergei parhaimmillaan, sillä hän arvasi pahimman juuri tapahtuneen. Äskeinen laaja sivuluisu oli paljastanut Millien lähes suojattoman sivustan sekunniksi tai kahdeksi ja ShVAK oli armotta hyödyntänyt onnenkantamoisen. Pikatykin luodit olivat ilmeisesti poranneet reiän öljypohjaan, lauhduttimen letkuun tai jonnekin sinne, minne yleisesti ei kaivattu kahdenkymmenen millin pikatykin repaleisia reikiä. Millien V8 ei kauaa ilman voitelua hyrisisi, se oli varma se. Mutta vaikka kokenut mekaanikko olikin - ja tunsi Millien kuin omat taskunsa - edes Jakub ei uskaltanut veikata, kuinka pitkään kone itse asiassa pyörisi ilman voitelua.

Minuutin?

Kaksi?

Vaikea sanoa.

Oli joka tapauksessa selvää, että tilanne oli muuttunut huonosta kriittiseksi yhdellä ainoalla epäonnisella osumalla.

Tähänkö tämä nyt päättyy? Jakub ajatteli lohduttomana. Hän oli hädin tuskin parikymppinen. Juuri ja juuri aikuinen. Hän olisi mieluusti elänyt vielä tovin, jos toisenkin. Mutta nyt…

Radiokapula särähti apukuskin jalkatilassa. Jakub höristi korviaan: olivatko huoltojoukot sittenkin - -

“Aja kilometri eteenpäin ja ohjaa rampista sivuun.”

Naisääni oli Jakubille täysin tuntematon - sen verran pystyi päättelemään muutamasta, huolellisesti lausutusta sanasta. Eikä ihme, sillä Linnakkeen huoltojoukkoihin ei yleensä hakeutunut naisia. Ei edes radisteiksi.

Ilmeisistä syistä, Jakub mietti kumartuessaan kohti apukuskin jalkatilaa.

“Mitä?” Jakub kysyi heti, kun sai harottua kapulan taas kouraansa.

“Kai sinä nyt puhetta ymmärrät, hölmö? Kilometri eteenpäin ja rampista sivuun!”

Jakub viskasi kapulan takaisin lattialle ja vilkaisi taustapeiliin. Oranssi Plymouth roikkui parinsadan metrin päässä kuin peräpukama. Se ei laukonut tykillään - taivaalle kiitos siitäkin pienestä onnesta - mutta kaipa sekin näki Millien vuotavan elämännestettään pihalle suurina, mustina sylkäisyinä.

“Vielä vähän, kultapieni”, Jakub mutisi ja painoi Millien kaasua syvemmälle. Fordin isolohko kurisi kuin kehräävä kissa ja kiskoi Millietä voimalla eteenpäin. Vauhti kiihtyi jälleen ja oli aivan kuin kirkkaana loistava punainen varoitusvalo olisi kertonut jostakin aivan toisesta todellisuudesta. Jakub kuitenkin tiesi, että kun öljy loppuisi, se loppuisi kertakaikkisesti. Öljynpaine romahtaisi ja sen jälkeen…

No, oliko sillä väliä, jos hän olisi muutenkin piakkoin vainaa?

Barracuda alkoi uudelleen jättäytyä taaemma ja samassa Jakub näki, mitä radion mystisen äänen oli täytynyt tarkoittaa. Hiekkatiestä erkani toinen tie, ilmeisesti rampin lahonneet jäänteet. Mitäpä pätkä olikaan aikaisemmassa elämässään ollut, niin nykyisellään se oli vain onneton kinttupolku. Kuitenkin se oli jokseenkin hoidettu ja laidoiltaan täysin puuton. Se ohjautui jonkinlaiseen solaan. Ehkä solasta löytyisi jokin suojapaikka, johon Millien voisi ajaa piiloon. Toki, siihen tarvittaisiin vähän välimatkaa, mutta Barracuda peräpeilissä vaikutti koneeltaan melko laiskalta eikä tahtonut oikein pysyä perässä heti, kun Millie vain pisti vähänkään töpinää tiskiin. Joten ehkä, jos hän oikein survoisi, niin…

Sitten risteys oli siinä ja Jakub reagoi salamana. Hän ohjasi sivuun. Millien perä seurasi pitkässä luistossa pienen nyppylän laelle. Sivuttaiskiihtyvyys teki ilmeisesti höpöä moottorissa vielä loiskuvalle öljylle, sillä samassa summeri rääkäisi kuin tapettava pieneläin. Punainen varoitusvalo alkoi vilkkua Jakubin silmäkulmassa. Kirkunasta ja valodiskosta välittämättä Jakub ohjasti Millien kukkulan laelle, sen päällä näkyvän pienen pompun päälle ja…

Silloin öljynpaine romahti. Ei laskenut, ei tippunut - vaan putosi kuin irti laskettu kivi suoraan mittarin nominaalialueelta täyteen nollaan. Täysteholla kehräävä kasa Fordin metallia jaksoi pyöriä ilman voitelua sen sekunninkymmenyksen, jonka Millieltä kesti päästä nyppylän laen toiselle puolelle. Sen jälkeen jokin jossakin hirtti kiinni ja kone jurnahti täydelliseen jumiin. Se tietysti oli suhteellisen raskas tempaus - pysäyttää nyt sellainen kasa valtoimenaan liikkuvaa metallia mielipuolisen lyhyessä aikayksikössä - ja niinpä seuraavassa sekunninkymmenyksessä Fordin takorautainen kampiakseli katkesi ja sylki kolmos-, nelos- ja kuutossylinterin kiertokanget läpi lohkon seinästä.

Sitä Jakub ei tietenkään voinut nähdä - eikä olisi oikein ennättänyt katsellakaan, sillä siinä vaiheessa Millien takapyörät olivat jo täysin lukossa. Ja koska vauhtia oli vielä pitkälti yli sataneljäkymmentä, lukittunut takapää taittoi valtavan, kiiltävänpunaisen keruuvaunun tien pinnalle poikittain. Jakub polki kytkintä ja pyöritti rattia raivolla vastaohjauksen suuntaan, mutta myöhäistähän se auttamatta oli. Vastustamattomasti Millie liukui ulos tieuralta, kohti kivikkoista piennarta - ja tippui sitten sen yli. Jakub tunsi vatsanpohjassaan selkeän putoamisen tunteen, kun Millien eturenkaat irtosivat maan pinnasta. Lyhyen, kohti ojanpohjaa suuntautuvan ilmalennon aikana Millien keula ehti painua sen verran alaspäin, että auto tapasi pientareen kovan kivikon hieman alaspäin viettävässä kulmassa. Lyhyen tajuissaan olemisen hetken aikana Jakub ehti tajuta vielä sen, kuinka Millien oikea etukulma pomppasi ylös - taittui kohti taivaita kuin sarana - ja sen jälkeen matkanteko päättyi valtavaan lasien sälähdykseen ja metalliseen rysähdykseen.

Ja tietenkin täydelliseen, kaikenkattavaan pimeyteen.

---

Kun Jakub tuli tajuihinsa, hän oli menettänyt täydellisesti käsityksensä ajasta. Ja oikeastaan siitäkin, mitä juuri oli tapahtunut. Hetken aikaa hän tuijotti otsansa edessä häälyvää ohjauspyörää ja ihmetteli itsekin, kuinka oli saattanut nukahtaa rattiin. Sitten jostakin valui verta hänen toiseen silmäänsä ja hän joutui pyyhkäisemään kahdesti, ennen kuin sai näkökykynsä jotenkin palautumaan. Hän räpäytti silmiään ja samassa vihlova kipu etuhampaissa muistutti tämänkin pienen inhimillisen osajärjestelmän hädästä. Pikainen kielitesti varmisti, että tosiaankin: hänen etuhammastuksensa oli keventynyt melko rajusti matkan viimeisen promillen aikana.

Siinä samassa todellisuus palautui takaisin Jakubin mieleen.

Jahtaaja. Se Barracuda.

Se sai Jakubiin liikettä. Hän kokeili Millien ovenkahvaa, mutta ovi tuntui kuin kiinni hitsatulta. Hän työnsi kaikin voimin saaden kipusalamat sinkoilemaan pitkin vatsaansa. Vasta kolmannella kunnon ponnistuksella ovi suostui raottumaan kymmenisen senttiä. Jakub tuki ovea toisella kädellään samalla, kun yritti ryömiä autosta ulos.

Yhtäkkiä ovi retkahti auki ja Jakub rysähti mahalleen kivikkoiselle pientareelle. Tömähdys vihlaisi sisuskaluja ikävästi, mutta silti hän pakottautui kääntymään selälleen ja katsomaan sitä, mitä ei olisi ensinkään halunnut nähdä.

Millien kiiltävän punainen maalipinta oli edelleen paikoin ehjä ja erityisesti takaosan kyljissä peltikin näytti vielä suhteellisen hyvältä. Mutta siihen hyvät uutiset sitten jäivätkin, sillä auton keula oli järkyttävässä kunnossa. Se oli sukeltanut syvälle kiviseen maahan ja muuttunut samalla lähes tunnistamattomaksi kasaksi yhteen rutistunutta peltiä, kumia ja vähemmissä määrin muovia. Konepelti oli taittunut haitariksi. Moottori oli ilmeisesti jatkanut matkaansa puolisen metriä pidemmälle kuin muu auto. Se oli rikkonut kiinnikkeensä ja kairannut itselleen sopivan kulkutien läpi konetilan keskiosan. Oikea eturengas, iskunvaimennus ja oikeastaan koko helkkarin ripustus oli tunkeutunut etukulmasta läpi. Se törrötti pellin repeämästä kuin jokin perverssi tilataideteos. Panssaroitu tuulilasi oli räjähtänyt miljooniksi sirpaleiksi ja vääntänyt samalla katon kieroksi.

“Voi Millie…”

Yhtäkkiä Jakub tajusi, että yö oli yhtäkkiä omituisen vaalea. Hän nosti kättään ylemmäs ja näki, kuinka hänen verinen kämmenensä paitsi näkyi kirkkaassa päivänvalossa, mutta myös jätti eteensä pitkän varjon. Joutomaan karikkeeseen piirtyvä varjokäsi näytti vähintään viiden metrin mittaiselta.

Sitten valo välkähti, kun Jakubin yläpuolelle asteli siluetti. Tumma hahmo piirtyi ilmeisestikin Barracudan ajovaloja vasten, sillä jo laskenut aurinko ei käytännössä valaissut enää mitään muuta kuin taivaanrantaa. Hitaasti Jakub käänsi päätään valoa kohti ja näki, kuinka ylempänä tienpientareella miehen hahmo asteli sopivaan asemaan tutkailemaan saalistaan. Bandiitti tutkaili häntä kiireettä sieltä, missä Jakubkin oli vielä hetken aikaa sitten ylväästi kruisaillut.

Alkuyön hämäryydessä miehen piirteitä ei juurikaan erottanut. Varjokuvasta saattoi nähdä vain, että miehellä oli kädessään katkaistu haulikko, jonka piiput hän käänsi kohti alaviistoa hitaasti nautiskellen.

Jakub sulki silmänsä kiitollisena, ettei ainakaan joutuisi menemään hammaslääkärille purukalustoaan korjauttamaan. Se vasta olisi sattunut. Eikä hänen sitä paitsi enää tarvitsisi oikaista Millien vänkyröitynyttä keulaakaan. Se mieliharmi olisi nyt jonkun muun murhe.

Sitten jokin voima hänen sisällään - ehkäpä hänen isänsä velvollisuudentunnon ja vastuullisuuden värittämä ääni - sai hänet avaamaan silmänsä ja tuijottamaan kohtaloaan epäröimättä.

Maailma ei ole silmänummistajia varten.

Jakub katsoi kohti bandiittia. Haulikko oli ojentautunut kohti häntä. Liipaisin painui syvempään.

Valtava pamahdus kajahti vuorenseinistä. Se oli kuin metallinen piiskansivallus yhdistettynä valtavaan ukkosen jyrähdykseen.

Jakub huomasi kuitenkin painaneensa silmänsä kiinni, mutta nyt hän ihmetteli, kuinka oikein saattoi kuulla ja nähdä vielä sen kaiken. Kun hän hieman tointui, hän tajusi avata silmänsä ja näki, että haulikkokaverin siluetista puuttui pää. Hetken aikaa Jakub ja päätön haulikkomies nököttivät jähmettyneenä tähän omituiseen kuvaelmaan. Sitten haulikkohyypiön polvet notkahtivat ja ukko retkahti pientareelle päättömänä ja ilmeisesti myöskin suhteellisen hengettömänä.

Laukauksen jälkikaiku katosi metsän ja kallion kuolettavaan rosopintaan.

Kului hetki.

Kului toinen.

Sitten ajovalojen kiilaan ilmestyi toinen siluetti. Hentoisempi, mutta silti aivan yhtä anonyymi. Tämän piirteistä ei saanut selvää, mutta sen verran siitä saattoi kuitenkin päätellä, että tämä riiputti olkapäätään vasten suhteellisen järeännäköistä kivääriä. Se tietysti selitti mihin haulikkokaverin pää oli kadonnut, mutta paljoa paremmaksi se ei Jakubin omaa tilannetta sanottavasti tehnyt.

Ojasta allikkoon.

Jakub yritti kammeta itseään seisaalleen, mutta siitä ei tullut hittojakaan. Aivan joka paikkaan sattui ja pienikin lihasponnistus sai Jakubin lihakset värisemään kivusta. Lopulta hän alistui kohtaloonsa - jo toistamiseen kahden viimeksi kuluneen minuutin aikana - ja rentoutui louhikkoisen ojan pohjalle odottamaan noutajaa.

Varjo heilautti kiväärinsä olkapäälleen ja lähti laskeutumaan alas kivikkoista rinnettä. Hetkessä nainen oli Jakubin luona ja alkoi avustaa tätä seisomaan. Se onnistui jotenkin ja hetken ähinän ja puhinan sekä toinen toistaan tuskallisimpien kipusalamien jälkeen Jakub ja kiväärityyppi seisoivat taas tienpientareella. Jakub tunsi olevansa hiestä märkä, aivan kuin olisi noussut suoraan helvetin porteilta takaisin tämänpuoleiseen - niin kuin hän kai tietyllä tavalla olikin.

Tässä fyysisessä maailmassa alkoivat kuitenkin tutut asiat palautua Jakubin tajuntaan. Bandiitin oranssisävyinen Plymouth Barracuda hörpötti rauhallisena tyhjäkäyntiä, ilmeisesti ihmetellen, mihin sen omistaja oli kaikonnut kesken hauskan jahtimatkan. Jakub katseli Barracudaa, tienpientareella lojuvaa päätöntä haulikkomiestä ja sitten kiväärityyppiä, jonka piirteistä oli hämärässä edelleen vaikea saada selvää. Silti yksi asia oli kuitenkin selvä: kiväärityyppi oli kiistatta nainen.

“Ei huonosti ajettu”, nainen sanoi lopulta.

Jakub ei sanonut mitään, vaikka tunnistikin äänen radiosta.

“Tosin tuon vehkeen keulassa on liikaa läskiä ja painojakauma on perseellään: ensin ei ohjaudu millään ja sitten yliohjaa niin pirusti.”

Jakub ei sanonut mitään.

“No, ei sillä enää taida olla väliä. Viedään sinut leiriin paikattavaksi.”

Jakub ei vieläkään sanonut mitään.

Nainen auttoi hänet Barracudan toiselle etupenkille istumaan ja kiersi itse tottunein ottein kuskin paikalle. Hän haki vaihdekepin käteensä, näki, että auto oli automaatti ja alkoi hakea ajovaihdetta silmään. Juuri kun nainen oli vetämässä vaihdevipua, Jakub tarttui tätä kädestä. Jakub ei saanut sanottua mitään, mutta hänen katseensa kohdistui ojan pohjalle, josta Millien pimenneet takavalot sojottivat kohti taivaita.

“Ai niin. Lähetetään joku hakemaan tuo romukasa pois tuolta.”

Naisen kommentti oli kai tarkoitettu rauhoittavaksi, mutta Jakub ei osannut ottaa sitä sellaisena.

“Millie”, Jakub kähähti.

“Mitä? Ei, minä olen Gita, min- -”

“Auton nimi on Millie. Ja parempi onkin… hakea se pois.”

Velmu virne levisi naisen naamalle hänen vilkaistessaan sivuikkunasta kivikossa savuavaa, romukasaksi redusoitunutta Millietä. Jakub tiesi, miltä tilanne näytti, oli hänessä nyt sen verran mekaanikon vikaa.

Lopulta nainen käänsi katseensa Jakubiin ja nyökkäsi.

“Yhdellä ehdolla.”

“No?”

“Tee jotakin sille pirun etupainoisuudelle.”

Jakub hymähti.

Sitten nainen kiepautti auton tottuneesti ympäri.

Hetken päästä he olivat matkalla kohti joutomaan yötä - tulevaisuuteen, josta Jakubilla ei ollut pienintäkään aavistusta.

“Ai!”

“Äläs nyt venkoile siinä, ihan omaks parhaakses tää on.”

Jakub irvisti naiselle. Välittömästi tylppä kipu vihlaisi ikeniin vieden pahimmat virnistelynhalut pois. Puuttuvien etuhampaiden eleetön, tykyttävä tuska jätti jälkeensä vain ilmeettömän lannistuneisuuden. Tämän tuskaisen näytelmän päätähti - tukeva tantta, joka olisi voinut karata mistä tahansa historiankirjojen kidutuskammiosta - tutkaili Jakubia silmät omituisesta kiihkosta kiiltäen. Matamin teräksiset työkalut naputtivat hiljaa kämmenen kulunutta kumihanskaa vasten, aivan kuin haastaen Jakubia ylittämään itsensä.

Jakub huokaisi hiljaa ja avasi kuuliaisesti suunsa kuin syötettävä pikkulapsi konsanaan. Nainen puolestaan jatkoi kidutusta lähentelevää sorkkimistaan ja härkkimistään.

“Tuuria sinul ol”, nainen mutisi tonkiessaan ikeniä. “Ajaa nyt tuolla tavalla tieltä veks ja selvitä muutamalla ruhjeella ja lohjenneella hampaalla.”

“Niin no”, Jakub yritti solkata suussaan keskimääräisen malmisuonen verran terästä. “Näkisitpä sen toisen kaverin.”

“Äläs nyt sössötä siinä. Annas minun nyt hoitaa hommat niin päästään kaikki nukkumaan.”

Hammashoitajakörilään jatkaessa restaurointioperaatiotaan, kiväärinaisen siluetti piirtyi jälleen Jakubin mieleen kirkkaana ja elävänä. Ja tietysti myös se bandiitti, joka makasi nyt päättömänä jossakin päin joutomaata. Tappotyön suorittanut nainen ei ollut epäröinyt ampuessaan. Liioin hän ei ollut epäröinyt pelastaessaan Jakubin ja tuodessaan hänet tähän omituiseen, romuhökkeleiden, puolijoukkuetelttojen ja loppuun asuttujen asuntovaunujen täplittämään leirinrähjään. Heti leiriin saavuttuaan nainen oli parkkeerannut Barracudan tottunein ottein, palauttanut kiväärinsä varusvarastolle ja vasta sitten avustanut Jakubin sairaanhoitotelttaan. Ensin varusteet, sitten vasta ulkopuolisen hyvinvointi. Tokihan Jakub ymmärsi sellaista ajattelua, prioriteetit piti pitää aina kirkkaina mielessään. Paha kyllä hän ei osannut arvostaa sellaista triagointia silloin, kun oli itse kärsijän roolissa.

Sitten ajatus katkesi, kun köriläs tökkäsi jonkin terävän ja kivuliaan suoraan Jakubin vertavuotavaan ikeneen. Se sattui niin pirusti ja sai Jakubin hätkähtämään. Valitettavasti keskimääräisen mustekalan fysiikalla varustettu hoitaja lonkeroineen oli nopeampi ja painoi Jakubin takaisin penkkiin. Samassa hän jo pusersikin injektioruiskullisen jotakin suoraan hänen kipeänä sykkivään turpaansa.

“Mitä vittua se oli?” Jakub kysyi, kun nainen veti ruiskun ulos hänen leipälävestään.

“Puudutetta. Ei täällä oli mitään kovin kummoista, mutta kyllä tuo aina sinun käkättimeesi riittää. Palkinnoks saat sitten valita, millaiset hampaat laitetaan.”

“Hampaat?”

“Niin. Tänään tehdään vaan muotit savesta. Se voi vähän nippaista puudutteen läpikin. Mutta kilteille potilaille annetaan aina mahdollisuus valita, haluaako sitten uudet killuttimet teräksestä, puusta vai jostakin vähän tyyriimmästä.”

“Niin kuin mistä tyyriimmästä?”

Nainen hörähti rehevästi ja hänen valtavat ryntäänsä lainehtivat kuin kaksi lihaisaa valtamerta. Näyssä oli jotakin omituisen uhkaavaa, varsinkin, kun nuo kaksi lihapataa loiskuivat aivan Jakubin hengitysteiden vieressä.

“Ei kai se sun näkökin mennyt siin rytäkässä? Kai sä nyt sen verran näit, ettei täällä mitenkään rahassa kieritä. Ei asu mitään herrojen mesenaatteja täällä Jumalan perskorvessa. Siks saat justiinsa sellaiset puruvehkeet, kun lompakon tikkaukset antaa myöten.”

“Entäs jos ne ei anna?”

Jakub tunsi sössötyksensä pahenevan, joko puuttuvien hampaiden tai sitten naisen puudutteen ansiosta. Selvästi hän kuitenkin pystyi vielä kommunikoimaan ymmärrettävästi, sillä mustekalahoitajan ilme myrtyi. Tämä risti kätensä mielenosoituksellisesti ryntäidensä alle ja tuijotti Jakubia tuimasti.

“Jos ei ala sitä paalua löytyä, niin sitten saat opetella mussuttamaan kurkkua poskihampailla.”

Jakub tuijotti hoitajaa hetken miettien, vetoisiko tämän inhimillisempään puoleen lausumalla pari kaunista sanaa tämän silmistä. Mutta naisen kylmistä jäätimanteista kauniin sanan sanominen olisi kuulostanut väkisinkin falskilta. Toisaalta tästä kyseisestä matamista oli lempeä ja äidillinen rakkaus kaukana. Naisen silmissä ei vilahtanut pienintäkään merkkiä mistään sääliin viittaavasta eikä Jakub uskotellut itselleen, että hänestä löytyisi niin paljoa näyttelijänvikaa, että uskoisi itsekään omiin vakuutteluihinsa.

“No olkoon menneeksi”, Jakub ärähti. “Rahaa ei ole. Mutta autossa on jotakin releitä ja sähkövermeitä.”

Ne eivät tarkalleen ottaen olleet Jakubin, mutta sen ongelman hän saattoi ratkaista myöhemminkin: esimerkiksi siinä vaiheessa, kun kykenisi jälleen pureksimaan oman ruokansa.

“Nonni”, nainen sanoi ja alkoi valmistella työkalujaan.

“Mitenkähän Millielle kävi…”

“Oliks siellä autossa joku muukin?” nainen hätkähti. “Gita kertoi vain sinusta.”

“Ei, kun auto. Sen nimi on Millie.”

Nainen katsoi Jakubia kuin ei olisi varma, laskiko tämä leikkiä. Sitten tämä kai tajusi, ettei sillä ollut väliä, sillä hän vain kohautti potkan kokoisia olkapäitään ja jatkoi töitään.

“Sen saat kuule selvittää ihan itte. Mää tässä vaan paikkailen herran hampaita.”

“Voisitkin muuten laittaa vauhtia siihen touhuun, ei tässä ole koko yötä aikaa.”

“No sehän se vaan soppii, Söör. Mitäs laitetaan? Visakoivua, terästä vai jotakin muuta?”

Jakub mietti hetken.

“Jotakin muuta, kiitos.”

---

Jälkeenpäin ajateltuna olisi sitä viisaamminkin voinut valita.

Mutta nähdessään kolhuiset ja naarmuiset kultakimpaleet naisen muottitarjottimella, Jakub ei kerta kaikkiaan voinut vastustaa kiusausta. Sillä jos kerran tekohampaita piti ruveta hommaamaan, niin ainakin sen saattoi tehdä tyylillä. Ja mikäli täysi kahdeksikko kultaisia etuhampaita ei ollut määritelmä pistämättömästä tyylitajusta, Jakub ei tiennyt, mikä oli.

Itse savimuottien ottoon meni tovi, jos toinenkin, sillä kun maksusopimukseen oli päästy, naisen otteet muuttuivat kertaheitolla ronskeista ja välinpitämättömistä tarkoiksi ja asiantunteviksi. Se olikin hyvä, sillä muottisavi haavautuneita ikeniä vasten ei ollut niitä kaikkein miellyttävimpiä tunteita. Jakub teki parhaansa ottaakseen rennosti, vaikka operaation loppupuolella naisen puudutteen vaikutus alkoikin lakata.

Siinä vaiheessa, kun nainen lopulta päästi Jakubin pois kidutuskammiostaan, oli jo myöhäinen aamuyö. Jakub muisti kuitenkin kiittää naista ja varmistaa, milloin uudet etuhampaat olisivat valmiina.

“Ihan heti, kun Söör vaan maksaa piikkinsä.”

“No niinpä tietysti.”

Jakub poistui teltasta varoen mustelmaisia jalkojaan ja pohtien kivistävässä päässään, mikä mahtoi olla toimintatavaltaan tuntemattomien sähkömekaanisten komponenttien vaihtokurssi käypään käteiseen. Vasta sen jälkeen tärkeämpi ajatus kirkastui hänen mieleensä: mitäköhän Lev mahtaisi tuumata hänen omavaltaisesta lainanotostaan? Kontaktorit kun olivat hänen, olivat olleet siitä asti, kun Jakub oli fiksuna poikana pyytänyt keikasta etumaksun.

No, hän selittäisi sen ongelman pois jossakin välissä. Sitä paitsi kultakieli lurittelisi kerkeämmin, kun olisi suussa kaikki sinne kuuluvat palikat paikallaan ja pystyisi puhumaan edes suunnilleen sönköttämättä.

Jakub seisahtui kesken askeleen hoksatessaan jotakin ilmiselvää. Lev näkisi uutuuttaan kiiltävät hampaat heti, kun Jakub avaisi selitysten täyttämän sanaisen arkkunsa. Voisi olla epäviisasta alkaa perustella etumaksunottoa äärimmäisellä kassakriisillä, varsinkin kun suhauttelisi perusteluargumenttejaan kultahampaiden väleistä.

Sitten Jakub kuitenkin kohautti olkiaan. Se oli ongelma jollekin toiselle päivälle.

Eiköhän Lev kuitenkin ymmärtäisi. Ja oli tässä vielä muutama muukin murhe ratkottavana, ennen kuin Levin eteen edes päästäisiin.

---

Vaikka yö oli jo kääntymässä aamun puolelle, Jakubin pelastanut kiväärinainen - Gita siis mitä ilmeisimmin - odotti lonkerohoitajan teltan lähellä erään vihreäksi maalatun tynnyrin päällä. Ensin Jakub vain nyökkäsi Gitalle varmana siitä, että tämän täytyi odottaa jotakuta muuta. Mutta koska yö oli jo hiljennyt eikä leirin asumusten väleissä näkynyt ketään muutakaan, nainen taisi kuitenkin odottaa häntä. Kun Jakub pysähtyi, nainen hyppäsi pois tynnyrin päältä ketterästi kuin kauris ja pudisteli housuistaan likahiukkaset, joita niiden pintaan oli kai tarttunut barrelin ruosteisesta peltikannesta.

“Pitää vissiin kiittää”, Jakub mutisi.

“Kiitä vaikka kertomalla nimesi ja mitä hittoa sinä teet pimeän aikaan joutomaalla.”

“Heti asiaan ilman esileikkiä, vai? Haluatko saman tien kurkistaa housujen sisällekin?” Jakub murahti, mutta se sattui paitsi ikeniin (joiden tykyttävään kipuun hän alkoi vähitellen turtua), mutta myös jonnekin kylkiluiden alapuolelle. Voi taivas, miten joka paikkaa kivistikin! Onni onnettomuudessa, että hänen turvavyönsä oli ollut kiinni silloin kun helvetti oli ryöstäytynyt irti. Mutta vyö auttoi vain tiettyyn rajaan saakka, sillä Millie oli oman aikansa tuote ja sen tärkeimmät turvavarusteet olivat lähinnä kuskin ranteet. Tuona ratkaisevana iltana nuo ranteet olivat pettäneet sekä auton, että miehen. Niiden petettyä ainoa lisäturvavaruste autossa oli sivuun taittuva ohjauspylväs - joka oli kaiketi estänyt Jakubia varrastamasta itseään metalliputkeen - sekä tuo kaksipisteturvavyö, joka nähtävästi oli painanut hänen reisiinsä ja alavatsaansa kipeät jäljet.

Jakub kumartui varovasti eteenpäin ja otti tukea tynnyristä, jonka päällä Gita oli hetkeä aiemmin jalkojaan lepuuttanut. Kaiken aikaa Gita katseli Jakubia vaiteliaana.

“Jakub”, hän vastasi lopulta. “Jakub Landa. Prahan Linnakkeen Siirtojoukkojen kuljettaja.”

“Jaahas. Raadonsyöjä siis.”

Jakub irvisti pilkkanimelle, jota harvemmin Linnakkeen sisäpuolella käytettiin, mutta joka toki oli jossakin määrin tunnettu täällä joutomaan synkillä takamailla.

“Jotakin sellaista.”

“Se selittää sen karmean kasan kontaktoreita sen auton kyydissä.”

“Ehkäpä.”

“Kenelle ne ovat?”

“Niiden omistajalle.”

“Joka on?”

“Se henkilö, joka on maksanut minulle niiden hakemisesta.”

“Hänellä on varmaan nimikin?”

“Epäilemättä.”

Gita ja Jakub tuijottivat toisiaan. Kiväärinaisen katse oli terästä, muttei Jakub ollut hänkään pehmeästä puusta veistetty. Hetken aikaa kaksikko mittaili toisiaan ja tuossa kisassa Jakub jäi kieltämättä voitolle: hän sai tuijotella rauhassa Gitan kauniin sileitä kasvoja, tämän jyrkänmustia kulmakarvoja, sinisiä silmiä ja omituisen käkkäräistä, tummaa tukkaa, joka sekaisena ja hivenen rasvaisena pehkona laskeutui pitkin hänen kasvojaan. Nainen ei ollut huoliteltu, mutta siitä huolimatta jollakin etäisellä tavalla varsin viehättävä jollakin sanattoman seksuaalisella tavalla. Toisaalta Jakub itse puolestaan tiesi olevansa läpipaskainen, verinen, hikinen ja lisäksi häneltä puuttui kokonaista kahdeksan etuhammasta, joten juuri silloin hän ei ollut kummoinenkaan katseenkohde.

Lopulta Gitakin tajusi jäävänsä tuijottelukilpailussa pahasti tappiolle, ja käänsi pettyneenä katseensa. Hän puri huultaan ja irvisti.

“Ei tämä toimi noin”, Jakub sanoi.

“Toimi… mikä ei toimi?”

“Keskustelu.”

“Ei tämä ole keskustelu.”

“Mikä tämä sitten on?”

“Kuulustelu.”

“Jaa, no sitten minä olen ihan hiljaa ja odotan asianajajaa.”

Gita vilkaisi Jakubia, joka oli nyt hiljennyt täydellisesti. Varmemmaksi vakuudeksi Jakub vetäytyi seisomaan sotilaalliseen lepoasentoon kaiketi jonkinlaista varmuutta toiselle viestiäkseen. Gita tarkkaili Jakubia hetken aikaa ja tuhahti sitten.

“No hyvä on sitten. Leikitään sinun tavallasi. Miten tämä toimisi, jos tämä olisi keskustelu?”

“Se toimisi siten, että sinä kysyt jotakin, minä vastaan ja sitten käännetään asetelma toisin päin.”

“Entä jos kysyt jotakin, mihin en halua vastata?”

“Sitten et vastaa.”

“Ja sitten...?”

“Sitten keskustelu päättyy.”

“Aika huonot ehdot.”

“No sille ei nyt voi mitään. Olisit ampunut minut sinne tienpenkalle.”

“Mutten ampunut.”

“Oma mokasi. Joten nyt on minun vuoroni kysyä kysymys.”

Gita katseli Jakubia vielä hetken, kunnes kääntyi tutkailemaan öistä horisonttia. Hän mittaili öisiä mustuuksia aikansa, kunnes laski katseensa ja jäi tarkkailemaan yössä himmeästi kiiltelevää Barracudan maalipintaa. Jakub seurasi naisen katsetta ja pisti merkille, että auto tosiaan oli oranssi väriltään. Erikoinen sävy joutomaan bandiiteilla, muttei kai ihan ainutlaatuinenkaan. Kenenköhän auto oli alun perin ollut, ennen kuin se oli joutunut bandiitin käsiin? Jos se oli alun perin Prahasta, niin ainakaan Jakub ei sitä ollut Linnakkeessa nähnyt.

Gita hymyili hajamielisesti autolle ennen kuin muisti Jakubin olevan edelleen läsnä. Mitäänsanomaton ilme palasi kasvoille. Gita otti muutaman askeleen takaisin tynnyrilleen, sitten hän otti käsillä tukea ja ponnisti itsensä ruosteisen peltihökötyksen päälle. Liike kävi ketterästi, sulavasti ja kauniisti - tasan tarkkaan paremmin kuin Jakubilla ikinä, puhumattakaan hänen senhetkisessä tilassaan.

Sitten Gita kääntyi kohti Jakubia.

“No, niin. Mitäs se hampaaton ritari sitten haluaa kysyä?”

“Gita. Mistä se on lyhenne?”

Gita tutkaili Jakubia vielä hetken. Mietti. Kaivoi sitten taskustaan tupakan ja pisti palamaan.

Hän ei tarjonnut Jakubille sätkää, eikä tämä kysynyt.

---

Selvisi, että Gita oli lyhenne Gisellestä. Tarkalleen ottaen naisen koko nimi kuului Giselle Marie Svoboda, mikä oli kieltämättä erikoinen nimiyhdistelmä, vaikka silloin oltiinkin tietty joutomaalla, jossa tietyt nimenantoon liittyvät perinteet olivat kenties löyhemmät. Joka tapauksessa Jakubin lanseeraaman kysymysvastakysymystekniikan avulla hän sai tietää Gisellestä seuraavaa:

Gita oli täysorpo. Hänen vanhempansa oli ammuttu eräänä katkerana talviyönä vihollisleirin tiedusteluosaston tunkeuduttua heidän kotitelttaansa. Saman mustan yön aikana oli teurastettu kymmeniä muitakin leirin asukkaita ja tietysti sellainen synkeä historia oli jäänyt elämään ankeissa leirilegendoissa vuosikymmenien läpi.

Teinitytöstä alkaen Gita oli enemmän tai vähemmän huolehtinut itsestään partioimalla joutomaalla. Näiden partioretkien tarkoitus oli osaltaan varmistaa, että joutomaan kirjoittamattomien sääntöjen mukaan heidän leirilleen julistettu maa myös pysyi heille varattuna, sillä bandiitit ryöstöretkineen olivat ainainen riesa - samoin kuin vihollisleirien asukkaat. Lisäksi joutomaalla oli viimeisen sadan vuoden aikana seikkaillut jos jonkinlaista saaliinkerääjää ja ryöstäjää ja niinpä aiemmin kaikenlaisia muinaisten rikkauksia pullistelleet kylät, maaseudut ja kaupungit oli jo aikapäiviä sitten ryöstetty pääosin putipuhtaaksi. Ne muutamat käyttökelpoiset tavarat, esineet ja kirjat, joita kävelyetäisyyden päästä yhä löytyi, olivat erityisen kovaa valuuttaa.

Tästä Jakub saattoi päätellä, ettei hänen läsnäolonsa ulkopuolisena raadonsyöjänä ollut mitenkään erityisen toivottava kokemus paikalliselle asujaimistolle. Josta seurasi tietenkin asiaankuuluva kysymys:

“Miksi sinä sitten pelastit minut?”

Siihen kysymykseen Jakub ei saanut olankohautusta kummempaa vastausta. Tokkopa sellaista oikeastaan olikaan.

Kuitenkin: Giselle oli kierrellyt joutomaata vuosia. Se oli yksinäistä, karua elämää. Viikkokaudet hylätyissä maisemissa, kotiinpaluu aina silloin tällöin, kun ammukset tai ruoka loppuivat tai - kun ennakko-odotuksista poiketen - kävelyetäisyyden päästä, jostakin joutomaan ei-säteilevästä nurkasta löytyi jotakin todella mehukasta. Tuona kyseisenä yönä sellainen himon kohde oli selvästi ollut bandiitin hyväkuntoinen Plymouth Barracuda täysautomaattisine ShVAK-pikatykkeineen. Jakubin mielestä Barracuda oli vähän leso vakavasti otettavaksi ajoneuvoksi; liian pieni keruuvaunuksi ja liian laiska hyökkäysvaunuksi, mutta kaipa se oli ihan kelpo peruskulkine yhtä kaikki. Tykki - sen sijaan - se herättäisi kyllä kateutta monessa kotopuolen keruuvaunukuskissa, vaikkei kaliiberiltaan ihan Millien panssaroinnille pärjännytkään.

Paitsi sen kirotun öljypohjan osalta, Jakub muistutti itselleen.

“Eli sellainen minä olen”, Gita oli todennut.

Siis yksinäinen maaseutujen kiertelijä. Omillaan toimeentuleva taistelija. Tiukka mimmi - sekä sisäisesti, että ulkoisesti.

Eiköhän siinä ollut jo luonnekuvausta aivan tarpeeksi.

---

Tietenkään Jakub ei ollut päässyt keskustelussa yhtään vähemmällä - olihan hän kylvänyt kysymys-vastakysymys-ideologiallaan tietynlaisen vastavuoroisen keskustelukulttuurin siemenet. Niinpä Jakub oli avannut oman henkilöhistoriansa kuuliaisesti, käynyt läpi pikapuolisesti kaiken olennaisen muistamansa varhaislapsuudesta siihen hetkeen, kun oli joutomaalla bandiitin jahtaamaksi joutunut. Kivuliaiden lihasten ja jatkuvasti loppumassa olevan hengen vuoksi hän teki sen niin vähin sanoin kuin mahdollista, mutta jättämättä silti mitään olennaista puuttumaan. Oli hyvä, ettei hänellä ollut erityisesti salailtavaa.

Varsin nopeasti hän kuitenkin huomasi Gitan esittämistä jatkokysymyksistä, ettei tämä ollut niinkään kiinnostunut hänestä kuin tämä oli hänen autostaan, Milliestä. Vaikka se tietysti hieman viilsikin miehistä itsetuntoa - varsinkin, kun Gita oikeastaan oli aika seksuaalisen näköinen, kun vain antoi silmälle aikaa tottua hänen hieman huolettomaan ja rennon ryhdittömään olemukseensa - niin tokihan autoinnostuksen ymmärsi. Varsinkin täällä joutomaan perskorvessa, lähellä ekskluusioalueen reunaa, jossa ei keruuvaunuja usein nähty. Varsinkaan Millien kaltaisia, tyylikkäitä ja isoja vaunuja, jotka olivat kolhittuihin kanssasisariinsa verrattuna jotakin aivan muuta. Kyllähän Jakub sen itsekin tiesi.

“Se auto näytti tosi siistiltä ennen kuin tökkäsit sen sinne ojaan”, Gita heitti lopulta.

“Siisti se olikin. Ainoa pikkuvika oli tykinkranaatinreikä öljypohjassa.”

“Mitätön pikkujuttu.”

“Niinpä.”

Siisti Millie todella oli ollutkin, sillä harva siirtojoukkueen kuski oikeasti arvosti autoaan siten kuin Jakub omaansa. Jakub oli saanut kuunnella kotopuolessakin piruiluita uutuuttaan kiiltävästä maalipinnasta ja miltei maanisesta auton korjaamisesta ja puunaamisesta kyllästymiseen saakka. Silti oli tietysti mukavaa, että sellaisen työntäyteisen kunnossapidon jäljet saattoi nähdä myös joutomaalla kiikarikiväärin läpi.

“Miksi nähdä niin kovasti vaivaa työkaluun, joka kolhiutuu kuitenkin käytössä?” Gita kysyi.

Jakub hymyili vaivalloisesti. Tietysti hänellä oli syynsä eikä varsinaisesti mitään syytä olla kertomatta. Niinpä Jakub avasi suunsa ja alkoi puhua. Hän ei arastellut Millien tarinan kertomista, varsinkin kun se Gitaa niin kovasti kiinnosti. Sitä paitsi hän saattoi olla varma, ettei asialla olisi väliä. Gita ei kuitenkaan ymmärtäisi.

Ei häntä ollut ymmärtänyt kukaan muukaan. Ei kotona, ei Joutomaalla… eikä todellakaan täällä ekskluusioalueen reunalla.

Mutta ei sen väliä kuka ymmärtäisi ja mitä. Olihan kuitenkin niin, että Jakub itse ymmärsi.

Ja sehän tässä oli tärkeintä.

---

Millie oli syntynyt tähän maailmaan jossakin autotehtaassa siinä maassa, joka tunnettiin aikoinaan muinaisella nimellään. Kukaan ei enää muistanut tehdasta tai tuntenut sitä paikkakuntaa, jolla se oli sijainnut, muttei sillä ollut niin väliäkään. Olennaista oli, että Millie oli putkahtanut valmistuslinjalta jo hyvän aikaa ennen suurta sotaa, silloin kun radiossa oli soinut Elvis ja nuorison tukka pysyi kasassa lähinnä hiusrasvalla ja toiveikkailla ajatuksilla. Yhtä lailla olennaista oli, että Millie oli yhä täällä, vaikka se puu, jonka oksasta se oli syntynyt, oli jo kauan sitten lakastunut olemattomiin.

Maailmanlopun yli selviäminen ei ollut huono suoritus millekään esineelle, mutta erityisen hämmentävä se oli autolle, joka oli alun alkujaankin käyttöesineeksi suunniteltu. Olihan tuo käyttöesineen asema toki vuosien varrella kuluttanut Millietäkin ja se oli itse asiassa ollut suuren sodan syttyessä jo silloisen elämänsä ehtoopuolella: siinä vaiheessa se oli ollut loppuun ajettu ja osin puhki ruostunut ranka, joka oli hylätty johonkin latoon heinäpeitteiden alle jo kauan ennen maailmantilanteen viimeistä eskalaatiota.

Sitten suuri sota oli leimahtanut.

Ensiksi konflikti oli pyyhkinyt maailmankartalta muinaiset, sitten heidän omituiset tapansa ja lopulta suuren osan silloista teknologiaa. Karu kokemus oli osoittava, että suuri osa tuon ajan huipputekniikasta perustui pikkuruiseen innovaatioon nimeltä mikrosiru, ja tämä pikkuruinen innovaatio sopi erittäin huonosti yksiin erään toisen muinaisten keksinnön kanssa: ydinaseen. Ja niin vain kävi, että suurelle osalle sotaa edeltävästä tekniikasta ydinaseiden kirkkaat pilvet, niiden liikkeelle sysäämät elektromagneettiset pulssit sekä jälkeensä jättämä säteily eivät sopineet kovinkaan hyvin.

Tietokoneet hajosivat piisirujen sisäisiin sähkömyrskyihin ja niinpä ne hiljenivät yhtä aikaa ne luoneiden muinaisten kanssa. Maailmanlaajuiset tietoverkot lakkasivat olemasta. Tekniikkaa tuhoutui, tietoa katosi ja - ennen kaikkea - kaikki aikakauden autot lakkasivat liikkumasta niiden elektronisten säätöpiirien käristyttyä kasaksi kuparikoristeista muoviromua.

Lukemattomissa sen aikaisissa autoissa elektroniikan määrä oli suorastaan hysteerinen. Jälkipolville kulkeutuneiden tarinoiden mukaan niissä oli sadoittain jos jonkinlaisia piisiruja, analysaattoreita ja antureita - ja ne kaikki pelkästään pitämässä moottoria käynnissä. Lisäksi oli tietysti iso nippu jonninjoutavuuksia kuljettajansa perseen muotoihin oppivista istuimista ja ajotyylin mukaan muuttuvasta ohjaamon valaistuksesta alkaen. Kun muinaiset olivat päättäneet viljellä tärkeimmän logistisen keksintönsä näin täyteen pieniä piisiruisia aikapommeja, oli tietenkin aivan selvää, että suurin osa sen aikaisesta autokannasta muuttui koreaksi kasaksi romurautaa heti suuren sodan oopperan edetessä crescendoonsa. Ja siitäkin huolimatta, että kaukana sattunut ydinräjähdys jätti monet autot päällisin puolin koskemattomaksi, niiden sisustoista ei enää ollut miksikään muuksi kuin maantäytteeksi.

Se oli hämmentävä redusaatio takaisin perusasioihin. Kukaan ei enää kaivannut persemuotoiltua istuinta, kun auto ei kerta kaikkiaan lähtenyt käyntiin.

Kaikkien näiden hukattujen mahdollisuuksien keskeltä ponnisti kuitenkin toisenlaisiakin tarinoita. Viljavan laakson keskellä sijaitsevassa punamultalaudoitetussa ladossa vuosikymmeniä maannut Millie ei elektromagneettisista pulsseista vähääkään välittänyt. Eihän sen valmistuslinjalla oltu piisirua nähtykään. Tuo Dearborn, Michiganin lahja tuleville polville rakentui käytännössä kokonaan kovasta, ruostuvasta teräksestä sekä teräsmöhkäleen liikuttamiseen soveltuvista apulaitteista, joista yksikään ei ollut piitä nähnytkään.

Niinpä - vaikka niin monet ajoneuvot hiljenivät ikiajoiksi tässä tuhon ensinäytöksessä - Millie ei tuota tuhoa juurikaan huomannut. Se vain jatkoi ikuisuuden kestävää lepoaan mätänevien heinien alla ja ne muutamat johtosarjat, jotka ehkä elektromagneettisista pulsseista itseensä ottivat, saattoi aina korjata ja vaihtaa uusiin.

---

Silti sodan jälkeen kului vielä kymmeniä vuosia, joiden aikana Millie jatkoi ruostumistaan ladon nyt jo mädäntyneiden heinänkorsien alla. Se oli loogistakin: tuohon aikaan äkisti tyhjentyneessä maailmassa jäljellejääneet ihmiset yrittivät tarrautua siihen, mikä vielä jossakin määrin oli mahdollista. Ensimmäisten vuosikymmenien aikana prioriteetti oli luonnollisesti elinmahdollisuuksien turvaamisessa, sillä maailmassa, jossa piisirujen palamisen myötä myös suuri osa työvälineistä oli tuhoutunut (ihmisistä nyt puhumattakaan), työtä sillä saralla riitti.

Niinpä vuosikymmenet vaihtuivat ja saastuneella joutomaalla nököttävä lato sai kohdata säätilat ja vuodenajat täysin ilman ihmisen kosketusta.

Sitten: noin viisikymmentä vuotta viimeisen ydinaseen räjähdyksen jälkeen, Jakubin isoisä - Heinrich Landa - oli hoksannut säteilystä turvalliseksi todetulle alueelle suuntautuneella metsästyskierroksellaan ladon, jonka katto oli siinä vaiheessa jo sortunut sisään. Vanha Heinrich-pappa oli raivannut tiensä mätien lautojen välistä ladon sisäpuolelle ja puhdistanut maatuneita olkia auton päältä sen verran, että koko komeus oli paljastunut. Vaikka rungon päälliosat olivat siinä vaiheessa jo pahasti puhki ruostuneita, Heinrich oli kiinnittänyt huomiota siihen, että itse auto näytti suunnilleen kokonaiselta eikä mitään olennaista vaikuttanut puuttuvan. Niinpä hän otti asiakseen hinata hevosilla raadon tyhjine renkaineen pois ladosta, aina Prahan Linnakkeeseen saakka.

Tietenkin - niin kuin aina silloin, kun joku erityinen yksilö ihmispopulaatiosta tekee jotakin yleisestä linjasta poikkeavaa - Heinrichille oli naurettu. Remakka oli vain yltynyt hänen alkaessaan kunnostaa Millietä. Toivoton hanke se oli ollutkin: siihen aikaan terästä oli harvakseltaan saatavissa ja Millien kaltainen suuruudenhullu restaurointihanke nieli sitä lähes loputtomasti samaan aikaan, kun samoja levyjä olisi tarvittu myös Václav Havelin -padon kunnostamiseen.

Mutta Heinrich ei ollut luonteeltaan luovuttaja, ja niinpä hän nipisti rahaa aina kun pystyi, osti levyn sieltä ja toisen täältä ja haali kumiletkuja, kun niitä jostakin jäi yli. Hän venytti korunaa äärimmilleen eikä säästellyt omia vaivojaan raapiessaan ruostetta irti lähes puhkikuluneista levyistä. Hän uurasti vuodet läpeensä - aina kun hippunen vapaa-aikaa siunaantui - ja urakoi Millien rungon kasaan.

Kun runko oli ollut välttävästi paikattu, koitti tekniikan vuoro. Siinäkin oli tullut mutkia matkaan, sillä useat Millien päällepäin ehjät osat olivat todellisuudessa jo muinaisten aikana puhkikulutettuja romuja ja ne piti vaihtaa uusiin - tai niin uusiin kuin se nyt senaikuisella tekniikalla oli mahdollista. Tässä kohtaa onni oli kuitenkin potkaissut, sillä Ukko-Heinrich oli onnistunut tutustumaan erään paikallisen automuseon intendenttiin, joka oli suostunut myymään Heinrichille lähes uudenveroisen, museorasvassa ja puulaatikossa säilytetyn Fordin V8-isolohkon. Tuota kyseistä V8:ia oli säästelty voimakoneeksi, mutta kun Václav Havelin padon restaurointi oli saatu maaliin, metelöiville ja saastuttaville kaupunkigeneraattoreille ei ollut enää tarvetta. Niinpä kaupat olivat syntyneet ja toimen miehenä Heinrich oli juntannut koneen kiinni Millien konetilaan, tehnyt tarvittavat sovitustyöt ja käynnistänyt auton ensimmäistä kertaa vuosikymmeniin.

Autossa ei siinä vaiheessa ollut edes ikkunoita, mutta se ei Heinrichiä ollut haitannut. Ensiajelu Milliellä pitkin Vltavan jokivartta oli tehnyt ukkoon niin lähtemättömän vaikutuksen, että hän oli urakoinut hankkeen loppuun silkalla tahdonvoimalla. Siitäkin huolimatta, että autosta olivat puuttuneet muun muassa jarrut, tuulilasi ja kolme neljästä istuimesta.

Millie oli lopulta valmistunut uudelleen suunnilleen vuonna 63 jakk. - vajaa viisitoista vuotta löytymisensä jälkeen. Suunnilleen samoihin aikoihin oli syntynyt myös Jakubin isä - Hermann - joka oli pienestä pitäen saanut tottua Millien tasaisen luotettavaan kyytiin. Samoihin aikoihin perheenlisäys pakotti myös Heinrichin realiteettien pariin: autoprojekti oli vaatinut suurimman osan hänen käytettävissä olevista tuloistaan ja sen vuoksi hän oli esikoisen syntyessä niin sanotusti peeaa.

Tekevälle miehelle mikään ei ollut ongelma, ja niinpä Heinrich keksi nerokkaan tavan tienata lisärahaa. Siihen aikaan toimivat autot olivat harvinaisempia kuin kanalla hampaat ja niinpä Heinrichin käytettävissä oli hevosilla toimiviin kilpailijoihinsa verrattuna etu vailla vertaa: kuljetuslaite, joka oli paitsi nopea, mutta myös suhteellisen luotettava. Ainakin mitä tuli hevosiin, joita siihen aikaan käytettiin yhtenään kuljettamaan tavaroita joutomaalta Linnakkeeseen ja romua takaisin toiseen suuntaan. Hyvätkin hevoset kuluivat sellaisessa rääkissä hyvin nopeasti ‘loppuun’ saadessaan vaivoistaan palkaksi vain joutomaan tappavat annokset säteilyä jo muutaman vähänkään pidemmän keikan aikana. Niinpä Heinrich tajusi, että Millien avulla hän saattaisi tehdä keruumatkoja, jotka paitsi ulottuisivat kauemmas, mutta myös olisivat lukumääräisesti useampia kuin rikkaimmillakaan sen ajan romunmetsästäjillä.

Niinpä Heinrich käytti viimeiset rahansa auton lattian ja ovien lyijyvuoraamiseen, jousituksen vahvistamiseen ja voimakoneiden polttoaineiden jäännösvarastojen ostamiseen ja lähti sitten ensimmäiselle keruumatkalleen Hermann-vauvan ollessa vasta imeväisikäinen.

Heinrich viipyi matkallaan poikkeuksellisen pitkään - joidenkin mukaan jopa viikkoja - niin pitkään joka tapauksessa, että oltiin jo varmoja hänen kuolemastaan. Kun hän lopulta kaikkien yllätykseksi palasi, sekä auto että mies olivat muuttuneet. Millie oli saanut keulansa koristukseksi jykevän, teräslevyistä hitsatun karja-auran, joka oli matkan varrella kolhiintunut pahasti. Kukaan ei koskaan saanut tietää, mistä ihmeestä Heinrich oli sen joutomaalla auton keulaan löytänyt, miten hän oli sen saanut autoon juntattua ja mitä kaikkea hän sillä oli raivannut. Heinrich kun oli paitsi neuvokas, mutta myös tarvittaessa tuppisuu. Näiden ominaisuuksien lisäksi joutomaalta palaava Heinrich oli yltä päältä likainen, kauttaaltaan partaantunut ja laihtunutkin - mutta yhtä hymyä korvasta korvaan.

Ja syytä toki olikin. Oman kertomansa mukaan hän oli onnistunut pääsemään aina Brnon esikaupunkeihin asti. Se oli moninkertaisesti pidemmällä kuin kukaan oli siihen asti onnistunut Prahasta taivaltamaan.

Tietenkään monet eivät uskoneet tätä, vaan vastaanväittäjiä ilmaantui. Mutta toisaalta: jankkaajien lukumäärä pieneni eksponentiaalisesti näiden nähdessä, mitä kaikkea Heinrich oli matkaltaan saanut haalittua: mekaanisia releitä, sähköjohdinkelpoista kuparia, pari aggregaattia, ruostumattomia teräslevyjä, ruuveja, nauloja, työkaluja, aseita, panoksia ja lippaita… sekä paljon muuta kallisarvoista, jota oli tullut kertakuormalla Prahaan niin paljon, että Millien vahvistettukin jousitus lepäsi lähes pohjaanlyöntikumiensa varassa.

Paikalliselle tavarakauppiaalle Heinrich oli vain todennut, että “Millie ui syvällä - paas kaivaen kuvettas vähintään yhtä syvältä." Ja niin oli tapahtunutkin.

Ja niin Heinrichistä oli tullut Millien avulla rikas mies. Sellainen rikkaus ei tietysti jäänyt huomaamatta keneltäkään. Yhdessä yössä ‘vanhan autoraadon’ restauroinnille naureskelleet vääräleuat katosivat ja kovin monet muut alkoivat jäljitellä alkuperäistä ajatusta. Vanhoja romuja kaivettiin esiin Prahan kauan sitten hylätyistä autohalleista; niiden kuolleet ja hiljenneet piipiirit revittiin irti ja aivan yhtäkkiä Prahan automuseon intendentti sai kymmenittäin kyselyitä vanhoista moottoreista, jotka kykenisivät toimimaan sähkömekaanisella sytytyksellä ja mahdollisimman vähällä elektroniikalla.

Kaikenlaisia vekottimia alkoi ilmaantua jo kertaalleen hiljenneille Prahan ympärysteille. Tietenkin sellaista liikennemäärää turvaamaan piti järjestää jonkinlainen alkeellinen tiekunnossapito; vanhojen romujen raivaajia, tien korjaajia, auraajia ja sen sellaista. Ja koska suuren sodan jälkeisessä maailmassa juuri kenelläkään ei ollut varaa toimittaa mitään ilmaiseksi, kaikesta tästä perittiin tienkäyttäjiltä suuria tiemaksuja.

Heinrichiä moinen harmitti aikansa - tietenkin, sillä silloin, kun hän ja Millie olivat saaneet mellastaa kukkoina tunkiolla, he olivat saaneet ajella rauhassa käyttämättömillä teillä ja sorapätkillä. Ja vaikka aina välillä olikin pitänyt poiketa ojan kautta tai pysähtyä työntämään karja-auralla joku puolilaho romu pois tieltä, silloinkin oli saanut toimia omilla ehdoillaan.

Nyt kuitenkin Prahan ympärysteillä alkoi velloa jo varsinainen ruuhka - ja koska paraskaan teiden ylläpitokapasiteetti ei riittänyt auraamaan kulkuväyliä kovin leveäksi, teiden käytöstä alkoi syntyä kiistoja. Milloin joku nuorempi tulokas ei väistänyt kokeneempaa kuljettajaa; milloin jonkun mielestä raskaammassa lastissa olevaa piti väistää; milloin joku ajatteli, että ylämäen puolelta tulevalla oli automaattinen etuajo-oikeus.

Tilanne alkoi kiristyä siinä määrin, ettei tappeluiltakaan aina vältytty. Arvokuljetusten reittien varrelle alkoi ilmaantua ei-toivottuja lieveilmiöitä. Jotkut onnettomat perustivat joutomaalle bordelleja, välittämättä maaperän tappavasta säteilystä hiukkaakaan. Tietysti saattoi ajatella, että itsehän tytöt sinne lähtivät, mutta raadollinen tosiasia oli, että harva näistä ilolinnuista todella tiesi, mihin oli ryhtynyt.

Ja siinä vaiheessa, kun tippuri syyhytti alapäätä ja irtoilevat iholaikut yläpäätä, oli myöhäistä valittaa.

Bordellit eivät olleet suinkaan ainoa ongelma; toisen yhtä suuren muodostivat ryöstäjien laumat, bandiitit, vigilantet - miten niitä vain halusikaan nimittää. Näiden yhteiskunnan kuonapisteiden ilmaantumisen olisi joku antropologi voinut kaiketi ennustaakin, sillä tietenkin muutamat autottomat ja käsiltään kyvyttömät yrittivät päästä osalliseksi tienisteistä mitä vanhimmilla mahdollisilla kikoilla. Tien varteen pystytettiin tiesulkuja ja kun kyvykkäimmät kuskit oppivat ajamaan niistä läpi urku auki, seuraava kikka oli käyttää houkutuslintuna eksynyttä prostituoitua, jonka sikamainen asiakas oli hylännyt tien varteen lähes ilman rihmankiertämää.

Sanomattakin oli selvää, että tuo nimenomainen temppu tepsi kiimaisiin joutomaankiertäjiin aluksi hyvin, ennen kuin sana saatiin leviämään.

Yksinkertaisesti: siinä vaiheessa, kun Heinrich alkoi olla jo ikämies ja nähnyt jos jonkinlaista metkua, Prahan Linnakkeen hallitsija - silloinen pormestari Hosif Novak - oli nähnyt tilanteen kehityksen ja päättänyt alkaa suitsia villiksi äitynyttä autoilua joutomaalla.

Se olikin ollut sopiva hetki vaihtaa Millien omistussuhde isältä pojalle, sillä noihin aikoihin Hermann Landa oli jo ennättänyt aikamiesikään ja kuusitoistavuotiaana hän oli enemmän kuin innokas astumaan askeleen eteenpäin sukunsa vastuullisena elättäjänä.

Samaan aikaan pormestari Novak oli joutunut hankalaan välikäteen: Prahan Linnakkeen kukkaan puhjennut kukoistus (ja hänen kansansuosionsa) perustui muinaisten ajoilta periytyvään, joutomaalta haalittuun tekniikkaan. Autoista ei voinut mitenkään luopua, sillä riittävää määrää toimivia varaosia kaupungin kaikkien vempaimien ylläpitoon ei kerta kaikkiaan ollut saatavissa Prahasta tai sen esikaupungeista - ne oli kaluttu tyhjäksi jo vuosikymmeniä aiemmin erilaisissa voimakonekokeiluissa ennen padon korjaamista. Vastaavasti hevospelien avulla ei päästy Prahasta tarpeeksi pitkälle, sillä säteily tappoi kaakit aivan liian pian, jotta ne olisivat ennättäneet edes kuolettaa hankintahintaansa sellaisilla pitkän matkan hankintareissuilla. Sanomattakin oli selvää, että jalankulkijoiden olisi käynyt vielä huonommin.

Niinpä lyijyvuorattu ja täysin varustettu ‘hankintavaunu’ - kuten niitä silloin nimitettiin - oli erinomaisen hyvä keksintö. Lähes välttämätön.

Mutta keruukuskien laumat olivat kaukana ongelmattomista: pahimmillaan joutomailla käynnistyneet reviirikiistat alkoivat läikkyä väkivallantekoina myös muurien sisäpuolelle. Milloin kilpailevan tallin kuljettaja ammuttiin Vltavan jokirannassa kesken aamukävelynsä. Milloin toinen talli poltettiin poroksi (ja siinä samassa kolme muutakin korttelia Praha 3:n kaupunginosasta). Eikä aikanaan paljon huomiota saanut, Talli 427:n kuljettajan ja hänen kolmen rakastajattarensa mestaus lyhtypylvääseen, auttanut sekään tuomaan hyväksyttävyyttä kuskitoiminnalle Prahan yläluokkaisissa piireissä. Hyvin pukeutunut porvaristo kun mieluusti nautti keruutoiminnan hedelmistä, muttei halunnut kuulla sanaakaan hankkimistoiminnan ikävähköistä lieveilmiöistä.

Poliittisista syistä tilanteeseen oli pakko puuttua.

Lopulta pormestari Novak keksi ongelmaan varsin poliitikkomaisen ratkaisun: kun kerran hankintavaunujen omistajat olivat teknisesti näppäriä ja kyvykkäitä, oli loogista järjestää heille omanlaisensa turnajaiset - kuin ritareille aikanaan - jolla testattaisiin kuka oli kuka. Näiden turnajaisten aikana koeteltiin hankintavaunujen kuntoa, kestävyyttä, kuljetuskapasiteettia sekä nopeutta. Ja tietenkin auton kuljettajan kyvykkyyttä selvitä yllättävistä tilanteista menestyksekkäästi.

Jokaiselle vuodelle järjestettiin omat turnajaisensa ja noiden koettelemusten palkintona jaettiin viisikymmentä himoittua vapaakeruulupaa, joita ilman hankintavaunulla ei saanut tuoda myytävää tavaraa Prahan Linnakkeen alueelle. Koska ensimmäisten turnajaisten aikaan autojen määrä Prahan Linnakkeessa oli jo kasvanut pitkälti yli kahdensadan, oli selvää, että kamppailusta tuli verinen.

Tietenkin nuori Herman oli osallistunut turnajaisiin vastapuunatulla ja kunnostetulla Milliellä ja - tiettyjen yksilöimättömien hankaluuksien jälkeen - hän olikin onnistunut saamaan yhden näistä himoitusta luvista. Se oli ollut hyvä suoritus - erityisesti nuorelta pojalta, joka oli vasta muutamaa kuukautta aikaisemmin tarttunut autonrattiin.

Vapaakeruulupien onnelliset voittajat muodostivat uuden Siirtojoukoiksi kutsutun divisioonan, jolle jaettiin keruusektoreita sieltä täältä joutomaalta. Periaatteessa autojen olisi pitänyt pysyä omalla sektorillaan, mutta herrasmiessopimuksen mukaisesti tätä pykälää katsottiin sormien läpi lähestulkoon alusta saakka. Niin kauan, kun kukaan ei nyt suoranaisesti varastanut lupaavaa lastia kenenkään naaman edestä, kaikki oli ok. Vastavuoroisesti kuljettajat avittivat toinen toistaan aina silloin, kun se vain suinkin oli mahdollista.

Lopultakin oli kaikkien etu, että joutomaan aarteet tulivat jollakin tavalla kaikkien käyttöön - varsinkin, kun vaihtoehtona oli jättää ne mätänemään säteilyn ja romahtaneen sivilisaation keskelle.

Niinpä noista viidestäkymmenestä luvanhaltijasta muodostui pikavauhtia se onnellinen, siunattu etujoukko, jolla oli toisaalta etuoikeus nostaa omaa elintasoaan… mutta samaan aikaan myös vastata Prahan Linnakkeen hengissä pysymisestä ja kukoistuksesta.

---

Kaikki eivät järjestelyyn kuitenkaan olleet tyytyväisiä.

Viisikymmentä luvallista keruukuskia olivat huomattavan pieni vähemmistö verrattuna niihin pariin sataan autokuntaan, joita Prahan liepeillä tuohon aikaan liikuskeli. Ja niinpä ensimmäisten turnajaisten jälkeen pitkälti yli toistasataa autokuntaa jäi soittelemaan lehdelle, eikä tämä syrjäyttäminen jäänyt vailla seurauksia.

Koska Prahan pormestarin valta ei tietystikään ulottunut Prahan Linnakkeen muurien ulkopuolelle, hän saattoi rajoittaa autokuntien toimintaa vain Linnakkeen alueella. Se tepsi toki kaupankäynnin kontrollointiin - suurin osa lähitienoiden varallisuudesta lepäsi joka tapauksessa muurien sisäpuolella ja sitä kautta ostajakunta asui siellä, eikä hylätyllä, säteilevällä joutomaalla. Mutta kuten aina, ihminen on kekseliäs eikä näiltä runsaalta sadaltaviideltäkymmeneltä autokunnalta kestänyt kauaa keksiä porsaanreikää juuri rakennetusta systeemistä.

Joutomaalla ruostui runsaasti vanhentunutta, osin kelvotonta, mutta osin myös täysin toimintakykyistä aseistusta. Erityisesti vanhoista helikopterihalleista löytyi paljon kaikkea käyttökelpoista, mitä nämä syrjäytetyt sitten päättivät soveltaa omiin tarpeisiinsa. Ensin joku keksi järjestää tiesulun, johon oli kasattu läpiajajien pysäyttämiseen tarkoitettuja panssariesteitä ja ohiajajien varalta pari konekivääripesäkettä. Hetken päästä joku keksi juntata konetykin avolavan peräosaan ja… tuosta keksinnöstä ei sitten kulunut enää kuin yksi onneton oivallus siihen, että joku keksi hitsata konekiväärin kiinni autonsa katolle tehtyyn tukirakennelmaan.

Bandiitit vaihtuivat jalkamiehistä autokuntiin ja muutaman poloisen kuskin teurastuksen jälkeen nämä oikeuden omiin käsiinsä ottaneet autokunnat julkesivat tarjota ryöstettyjä lasteja Prahan linnakkeelle tuntuvaa ‘järjestelykomissiota’ vastaan.

Pormestari Novak ei tervehtinyt kehitystä ilolla, mutta realisti hän oli. Hän ei voinut enää peruuttaa vapaakeruulupien suhteen, sillä se olisi aiheuttanut kapinan noiden onnekkaan viidenkymmenen valitun kuljettajan riveissä. Mutta toisaalta hän ei myöskään voinut antautua aseistettujen militanttien kiristykseenkään. Niinpä poliittisesti realistisia vaihtoehtoja jäi vain yksi: alkaa varustaa hankintavaunuja raskaammin ja hankkia niiden turvaksi myös niin sanottuja hyökkäysvaunuja - aseistettuja autoja, joilla ei kuitenkaan ollut oikeutta käydä kauppaa Prahan alueella.

Noihin aikoihin Hermann teki Millieen suurehkon remontin. Tuota hetkeä ennen auto oli toiminut vuosikausia suunnilleen samalla teknisellä konstruktiolla - muutamia lisäyksiä ja perushuoltoja lukuun ottamatta totta kai. Mutta nyt Millie (tai Mildred, niin kuin Hermann autoa sitkeästi nimitti) varustettiin tiukasti kovan maailman uhkia vastaan.

Auton perä panssaroitiin ja sen kattoa madallettiin osuma-alueen pienentämiseksi. Auton katolle pultattiin sotilaskasarmilta hankittu, 7.62 millimetrin Degtyaryovin -konekivääri. Lisäksi - koska auton paino kasvoi lähemmäs puoli tonnia - sen Fordin moottorista kutiteltiin lisää tehoja jyrkemmillä nokka-akseleilla, bensiinin optimoidulla ruiskutuksella sekä kevyemmillä männillä. Loppusilauksena Millie sai uuden, kirkuvanpunaisen maalipinnan, jonka viisi kimmeltävää lakkakerrosta Hermann itse suihkutti auton peltipintaan.

Uusikin Millie toimi hienosti. Sen lisääntynyt teho kompensoi kasvaneen massan melkolailla täydellisesti - paitsi mutkaisilla teillä, jossa kasvanutta painoa vastaan ei käynyt sotiminen. Panssarointi puolestaan suojasi erinomaisesti takaa tulevaa tulta vastaan ja 7.62 millin konekivääri puolestaan piti huolen, ettei kukaan täysjärkinen jäänyt Millien eteen ihmettelemään omaa asemaansa tässä bandiittien ja keruuvaunujen baletissa.

Suunnilleen noihin aikoihin Hermann oli myös kasvanut aikamieheksi, löytänyt itselleen vaimon ja - tietenkin - saattanut tämän siunattuun tilaan.

---

Jakub hiljeni ja jäi katselemaan tähtiä. Sivusilmällään hän näki, että Gita tuijotti tätä kiinteästi. Jakub ei antanut sen häiritä - katsehan se vain oli. Hän hieroi odottaessaan kipeitä lihaksiaan, joita tuntui löytyvän aina korvannipukoista varpaanväleihin.

“No?” Gita kysyi.

“Luulen, etten halua kertoa tänään enempää.”

“Olet puhunut koko ajan tuosta autosta.”

“Niin, siitähän sinä olet kysellyt.”

“Entäs sinä sitten?”

“Minä en ollut vielä syntynytkään.”

“Mutta nyt olet.”

“No niinpä näkyy.”

Gita tutkaili Jakubia hetken, tuhahti sitten ja pomppasi pois jäntevästi tynnyrin päältä. Jakub katseli naisen liikeratoja edelleen kaihoisana: hän itse tunsi lihastensa jääneen myllynkivien väliin ja pelkästään kävelyaskeleen ottaminen vaati hänen koko kollektiivisen tahdonvoimansa.

“Minä muuten sain Maxin suostumaan siihen, että hakee sen romun tänne huomenna heti aamusta.”

“Millie. Ei romu. Ja kuka on Max?”

Gita sivuutti tämän.

“Ei ole kerrassaan mitään järkeä jättää sitä raatoa sinne ruostumaan, ehkä siitä vielä jotakin hyödyllistä saa irti. Kukkapenkin vaikka.”

“Tai hankintavaunun.”

Gita hymähti.

“Sen aika taitaa olla kyllä siltä autolta ohi.”

“Niin, jos omistaja on luovuttajatyyppiä. Minä en ole.”

Gita hymyili, ensimmäistä kertaa koko kohtaamisen aikana. Se ei oikeastaan ollut lainkaan hullumpi hymy. Sitten hän mittasi katseellaan läpi koko Jakubin olemuksen. Aina rähjäisistä varpaista räjähtäneeseen tukkaan saakka.

“Ainakin näytät melko hyvin jauhautuneelta, mutta mitäpä minä mistään tietäisin.”

“Olen melko sitkeä. Paitsi lihaltani, mutta myös luonteeltani.”

Gita nyökkäsi.

“Arvaan sen. Kuulepas, minäpä näytän sinulle paikan, jossa voit hetken levähtää. Luulen, että sinun täytyy nukkua jokainen tarjolla oleva sekuntikin, jos tosiaan meinaat siitä metallikasasta taikoa mitään tilataideteosta kummempaa.”

Jakub ei jaksanut vängätä itsestäänselvyyksistä, vaan antoi Gitan johdattaa hänet miehistötelttaan. Sieltä hänelle löytyi yksi, ainoastaan hieman kostea makuupussi.

Jakub ei ollut elämässään tottunut erityiseen luksukseen, sillä pitkät kuljetusmatkat syvällä hylätyssä joutomaassa tarkoittivat useimmiten epämukavia nukkumapaikkoja lähinnä keruuvaunun kallistetulla etupenkillä tai - jos siitä vaihtoehdosta enemmän piti - takakontissa eteen kaadettujen takaistuinten päällä. Teoriassa turvallisinta oli aina nukkua omassa autossa, sillä siellä pohjan lyijyvuoraus torjui suurimman osan maaperästä kantautuvasta säteilyannoksesta. Mutta toki - varsinkin silloin, kun auto oli kattoon asti täynnä rahanarvoista tavaraa - Millien penkkiä harvoin sai enää käännettyä makuuasentoon ja silloin nukkumapaikka piti etsiä sieltä, mistä sen saattoi löytää. Ja siinä mielessä kosteat, märät makuupussit eivät olleet Jakubille mitään uutta.

Epämiellyttäviin nukkuma-alustoihin tottuneelle Jakubille Millien ulosajoa seuraava tavanomaistakin lyhyempi yö oli kuitenkin varsinainen tuskien kavalkadi.

Äkkinäisempi olisi voinut kuvitella levon tekevän hyvää, mutta toisin kävi: hänen törmäyksessä saamansa vammat tuntuivat pahastuvan makaamisesta kovalla maalla ja keräävän todellisia kiukkukierroksia nihkeänkoleasta makuupussista. Alkuyön aikana Jakub yritti löytää itselleen sopivaa asentoa, jossa edes jotakin kohtaa kehosta lakkaisi kivistämästä, sellaista kuitenkaan löytämättä. Kaikki liikkeet ja jokainen asento kivistivät ja tuntuivat, joko enemmän tai vähemmän. Loppuyöstä hän kyllästyi yrittämään, kierähti selälleen, irvisti ja jäi tuijottamaan teltan yötuulessa hiljaksiin läpsyvää kangasta. Rauhallisen liikkeen katsominen teki lopulta temput ja Jakub nukahti - muutamaksi tunniksi vain, mutta kuitenkin.

Seuraavan kerran kun hän raotti silmiään, ulkona oli jo valoisaa. Lisäksi teltan ulkopuolelta kantautui ihmisten kovaäänistä puhetta ja hämmästelyä - sekä omituista metallista kolinaa ja jonkinlaista hinkkaavaa ääntä. Jakub könyisi hitaasti ylös ja venytteli - kunnes koko kyljen läpäisevä kipusalama katkaisi yrityksen kerrasta. Polttava tykytys kyljen lihaksissa muistutti kivuliaasti hänen ruumiinsa senhetkisestä fyysisestä kunnosta. Jakub kokeili raajojaan varovasti ja tunnusteli kipeitä kohtia. Muutaman minuutin tutkiskelun jälkeen hän totesi, että jäisi ehkä sittenkin henkiin. Se saattaisi olla laiha lohtu, mutta joku lohtu nyt sentään kumminkin.

Kolinan houkuttelemana hän ajautui ulos juuri parahiksi nähdäkseen, kuinka ikuisuudenvanhan Zil-kuorma-auton rungolle rakennettu hinausauto laski leirin keskelle hänen Millietään. Ihmisiä oli kertynyt ympärille seuraamaan toimitusta, mutta Jakub tuskin pisti näitä merkille. Hänen koko huomionsa oli kiinnittynyt auringossa kiiltävään, kirkuvanpunaiseen kasaan teräksistä kuljetuskalustoa, joka oli kai tuona aamuna lähinnä enää kasa kauniisti kimaltavaa romurautaa.

Hitaasti ja varovasti - aivan kuin olisi edelleen unessa - Jakub käveli kohti tuota vääntyneen metallin ja särkyneen lasin ihmettä, joka näytti aamuauringossa erityisen surkealta. Auringonvalon kirkkaudessa tuho näytti ratkaisevasti pahemmalta kuin alkuyön armollisessa hämärässä.

“Voi vitun posket”, Jakub mutisi autoa katsellessaan.

Se olikin melko tarkka kiteytys tilanteesta.

---

Jakub lähestyi Millietä sen etupuolelta, suoraan vaurioituneesta kulmasta käsin. Jo kaukaa oli nähtävissä, että runko oli kiero. Auton oikea etukulma oli kohonnut viidentoista asteen kulmaan kohti aurinkoa. Lisäksi tuosta samaisesta kulmasta oli kadonnut noin kolmekymmentä kertaa viisikymmentä senttiä kokoinen pala, joka oli mitä ilmeisemmin tunkeutunut syvälle Millien moottoritilan uumeniin. Konepelti oli taittunut nurinkuriseen v-muotoon ja sen pinnasta lohkeili korea punainen maalipinta irti suurina, repaleisina laikkuina. Toinen etuvalo oli hävinnyt huitsin helvettiin - epäilemättä sen sirpaleita löytyisi konetilasta sieltä ja täältä - mutta toinen ajovalopari tuijotti Jakubia kuin syyttäen: ‘katso nyt mitä teit - ja kaiken sen jälkeen, miltä minä sinua olen suojellut’.

Eikä tuho turpaan vedettyyn keulaan rajoittunut. Katto oli taittunut keskiosastaan hieman mutkalle, mikä kertoi siitä epämiellyttävästä faktasta, että runko oli vääntynyt paitsi etukulmasta, myös jostakin tulipellin kohdilta. Moottorin kiinnikkeet olivat kaput - itse moottori oli noussut ylöspäin kääntyen samalla vinoon ja möhkäle irvisti nyt konepellin alta kuin vino hammas. Jäähdytin oli halki ja kussut nesteensä maahan, akku oli pirstaloitunut ja eräs sulakerasioista oli atomisoitunut bakeliittisilpuksi.

Jakub näki sielunsa silmin vanhan kunnon Vittu-Sergein. Hänen luottomekaanikkonsa saattaisi Millien korjaukseen uppoavalla summalla kustantaa itselleen mukavan loppuelämän. Saattaisipa rahoja riittää hänen lapsilleenkin, mikäli tämä ei niitä menisi naisiin ja viinaan hassaamaan. Mutta ennen kaikkea Jakub saattoi kuvitella sen voimasanojen operetin, jonka Sergei laukaisisi huuliltaan heti, kun näkisi laineen muotoon vääntyneen rungon.

Laiha lohtu oli, että suurin osa Millien lastista oli pysynyt auton sisäpuolella. Ehkäpä niistä kontaktoreista - tai mitä hittoa ne nyt olivatkaan - saisi muutaman kopeekan kulujen kattamiseen. Siinä ne hyvät uutiset sitten taisivat ollakin.

“Hyvää huomenta”, jostakin kuului.

Se oli Gita, joka tarjosi huomaavaisesti Jakubille kupillista korvikekahvia. Juoma maistui lämmitetylle turpeelle, mutta sillä hetkellä Jakubille olisi kelvannut vaikka muulin kikkareista uutettu tee. Ihan mikä tahansa, joka johdattaisi hetkeksi ajatukset pois raaoista realiteeteista.

Jakub hörppäsi muutaman pitkän siemauksen juoman mausta välittämättä, ennen kuin joutui hätistämään muutaman paikallisen muksun pois Millien sisätiloista. Auton tutkiminen olisi ollut oma asiansa, mutta nämä naperot nappailivat kallisarvoisia kontaktoreja taskujensa täytteiksi heti, kun silmä vältti.

“Menettekös siitä?!”

Väkijoukko antoi tilaa ja väistyvien ihmisten katseista Jakub näki saman, tutun ilmeen. Heidän mielestään Jakub oli Raadonsyöjä, joka oli oikeamielisen kohtalon oikusta juuri menettänyt elinkeinonsa. Epäilemättä he ajattelivat Jakubia ylhäisenä paskiaisena, joka oli nyt suopean Jumalan toimesta lannistettu heidän tasolleen. Silti Jakub ei ollut katkera näille ihmisille: he kieltämättä olivat vähävaraisen oloisia ja todennäköisesti he olivat sitä syistä, jotka eivät olleet heidän vikansa ensinkään.

Silti hän olisi omalle kohdalleen toivonut hieman suvaitsevampaa suhtautumista.

Gita hiipi hänen viereensä ja laski katseensa Millieen. Tämän mielessä risteili varmasti lukuisia asioita, mutta juuri tuolla hetkellä Jakub ei ollut kiinnostunut niistä ainoastakaan. Jakub laski kämmenensä kylmälle metallipinnalle ja lähti juoksuttamaan sitä hitaasti kohti perää.

Suurin tuho oli onneksi rajoittunut A-pilarin etupuolelle. Apukuskin ovi oli mennyt kurttuun, eikä suostunut aukeamaan kunnolla, mutta suunnilleen siitä taaksepäin Millie vaikutti ehjältä. Ohimennen Jakub tarkasti katolla majailevat Gryazev-Shipunovin GSh-autokanuunat ja varmisti ne. Sitten hän muisti, ettei kummassakaan ollut panoksia, mikä olikin oikeastaan koko hässäkän surullinen alkupiste.

Aseet sentään olivat paikallaan ja niiden kiinnitysjalusta vaikutti ehjältä. Se oli sentään jotakin.

Jakub laskeutui kivuliaasti kuljettajan istuimen taakse. Hän joutui kaivautumaan istuimelle, sillä kontaktoreita oli lennellyt auton sisällä sinne ja tänne. Ohimennen hän kokeili virta-avainta, mutta yksikään Millien valoista ei syttynyt kojelautaan: eikä ihme, olihan akku halki kuin katolta tiputettu kananmuna. Se oli kuitenkin omanlaisensa harmi, sillä mikäli akussa olisi ollut vähänkin virtaa, Millie olisi voinut näyttää vikavalot niistä laitteista, jotka eivät juuri sillä hetkellä toimineet. Diagnostiikkajärjestelmä oli hänen itse rakentamansa ja varsin yksinkertainen - mutta useimpiin tarpeisiin aivan riittävä. Sitä olivat muut kuskit (ja nykyään jotkut bandiititkin) apinoineet omiin rasseihinsa vaihtelevalla menestyksellä.

Diagnostiikkapaneelista Jakub muisti moottorin

Tämä teos on kaikilta osin fiktiivinen. Mikäli toisin ei erikseen ilmoiteta, kaikki tässä teoksessa esiintyvät nimet, hahmot, liikeyritykset, paikat, tapahtumat ja sattumukset ovat tekijän mielikuvituksen tuotosta ja/tai niitä käytetään fiktiivisesti. Kaikki samankaltaisuudet olemassa oleviin henkilöihin - elossa oleviin tai kuolleisiin - todellisiin tapahtumiin, sijainteihin tai liikeyrityksiin ovat sattuman tulosta.

Nimikkeen automaattinen analysointi tietojen, erityisesti mallien, trendien ja korrelaatioiden, saamiseksi tekijänoikeuslain 13b § ("tekstin- ja tiedonlouhinta") mukaisesti on kielletty.

Työn automaattinen analysointi tietojen saamiseksi erityisesti kuvioista, suuntauksista ja korrelaatioista ("tekstin ja tietojen hakeminen") on kielletty.

